qundao/data-zh-poetry huggingface dataset:
隔帘听·迟阿秀不即，至为西樵司勋赋
作者：陈世祥
朝代：清
体裁：词

看绽烛花双蒂，吐瓣人刚到。罗帏笑揭声还悄。悄悄问檀郎，为侬懊恼。漏尽了。怎和衣、枕头歪靠。忙相抱。檀郎轻笑。试向卿卿道。如年永夜铜壶杳。听来偏错，故将人搅。未天晓。明朝细和伊表。
雨中花·采石矶怀古
作者：陈世祥
朝代：清
体裁：词

千里泠泠冰雪。送过几多英杰。送到如今，英雄巳尽，怒浪都空设。醉向长江呼短楫。恰好当头明月。頫首浪排空，热酒浇来，滴滴英雄血。
霓裳中序第一·为歌姬楚云作
作者：陈世祥
朝代：清
体裁：词

嫦娥怯清影。暂别蓬山下尘境。来作春风管领。尽玉艳香柔，柳慵花暝。当筵自逞。问阿谁儿女能并。除非是，飞琼瑶阙，唱步虚幽冷。夜永。落花无定。更纤月流云都凝。画堂双烛相映。有万颗真珠，飞光圆莹。怎娇花情性。早占了、歌场曲圣。书生句，雪儿知否，笑未堪留赠。
风流子
作者：陈世祥
朝代：清
体裁：词

几回新声度，娇眸转、依约如有微词。愁煞司空常见，轻简芳姿。谁携来绣幕，炉烟护者，贮将金屋，诗卷酬之。只怕书生分薄，端又参差。
风流子·席上
作者：陈世祥
朝代：清
体裁：词

欢场多少忆，难忘得、舞艳与歌香。记云影细沉，脂檀微辨，风丝轻贴，绛白相将。曾赊取、酒城天不晓，词阵字俱双。末利露胎，凉过晚髻，夫容霞缬，水剪秋眶。而今抛弃也，廿年里、尽教着意郎当。那更个人无赖，逗起愁肠。正金钗已溜，花无管束，锦栏欲褪，月有平章。又是弥天恨绪，大费商量。
风流子·幽情
作者：陈世祥
朝代：清
体裁：词

相逢携手觑，今何夕、仔细问卿卿。是彩缯能真，画中形现，蘅芜在握，梦里逢迎。重携手、移灯端翠钿，促膝亸香缨。一尺柳丝，瘦来有几，两痕山影，淡了还曾。别时浑似醉，愁中意、今宵此际才醒。当日心烟对袅，目语双成。谢天公判断，幽欢许结，花神拥护，痴想教灵。多少相思证据，说与星星。
鹊桥仙·送别
作者：陈世祥
朝代：清
体裁：词

尊前云起，望中烟合，是处离愁如织。烟云明日又相逢，怎便把、人儿分劈。轻箫屡咽，好花频落，也为今朝珍惜。纵然沉醉不知离，酒醒后、如何过得。
鹊踏枝·上曲阳春日
作者：陈世祥
朝代：清
体裁：词

依旧春来生绿草。风雪无端，偏阻行人道。归梦不成频又觉。可怜只是欢娱少。也似江南山色好。曾见花开，一样蜂儿闹。闲着莫教楼上眺，乡心早比愁先到。
鹊踏枝·冬闺
作者：陈世祥
朝代：清
体裁：词

可怜残腊无多许。剩雪零冰，还做凄凉雨。爇尽水沉无暖处。好香不伴愁人住。灯焰青荧花不吐。冷梦依稀，欲记无头绪。唤起侍儿痴不语，夜分应是多过午。
鹊踏枝·愁
作者：陈世祥
朝代：清
体裁：词

潦倒十年愁窟里。病酒逋诗，意兴都无几。愁绪世间何物比。青衫湿似邗江水。着地寻来谁可避。好月名花，加倍添人泪。最叵天公无意味。生生风雨将春废。
鹊踏枝·春寒
作者：陈世祥
朝代：清
体裁：词

未及春来愁已及。春到梅花，花朵还重袭。饥雀啄抛红粒粒。东君尽把幽香蛰。酒倦诗逋成悒悒。拟泛轻舟，怕见归潮急。是处天涯愁尽入。一窗风雨灯花涩。
鹊踏枝·柬诸公敬亭宴集。代作
作者：陈世祥
朝代：清
体裁：词

记得瑶花栖绝巘。转磴回溪，多少流云串。俯看万松攒翠线。南湖平展琉璃面。想到高人能缱绻。摇笔豪情，玉斝飞如箭。新月晓霞天不倦。千年韩李将无见。
鹊踏枝·病绪
作者：陈世祥
朝代：清
体裁：词

憨病如愁谁见慰。着甚来由，陡地思量悔。花片片飞春不系。燕儿争取愁他坠。翠损红零羞问婢。只有菱花，是我真知己。强起无情还欲睡。罗帏更被香憔悴。
鹊踏枝·病绪
作者：陈世祥
朝代：清
体裁：词

憨病如愁谁见慰。着甚来由，陡地思量悔。花片片飞春不系。燕儿争取愁他坠。
翠损红零羞问婢。只有菱花，是我真知已。强起无情还欲睡。罗帏更被香憔悴。
鹊踏枝·责草
作者：陈世祥
朝代：清
体裁：词

抹雨拖烟愁色重。千里长途，为甚年年种。惯把行人来断送。楼头一望青无缝。狼藉好花铺作供。南北东西，是处惟伊横。勾引香闺春绪动。新泥污损鞋尖凤。
鹊踏枝·问柳
作者：陈世祥
朝代：清
体裁：词

烟柳成丝无甚系。只是桥边，日日嘶征骑。故把长条垂到地。分明做就离亭意。满院飞花狼藉坠。坠向筵前，扑面如人泪。卷作球儿吹又碎。浮萍一夜遮池水。
壬午二月朔庐州道上作
作者：陈世镕
朝代：清

正月初随雁北飞，今朝犹未过庐肥。一春风雨车中度，百里家山枕上归。富贵何时头欲白，神仙有相骨应非。长安已共青天远，况复三宵望紫微。
寄家书
作者：陈世镕
朝代：清

归雁空将信，寒梅又过花。恐添慈母泪，不敢说思家。
山阴后马村过周半樵留三日赋赠
作者：陈世镕
朝代：清

偶乘剡溪兴，访戴竟无违。客子扁舟至，主人三径归。园葵经露滑，湖蟹得霜肥。不尽樽前意，长怀别泪挥。
秋夜
作者：陈丙
朝代：清

凉飙发中夜，残月照庭柯。境僻清欢足，宵寒浊酒多。醉怜花影瘦，愁听雁声过。忽忆伊人别，相思起浩歌。
珠泉
作者：陈中龙
朝代：清

长啸下云根，振响云生舄。一泓何澄莹，洼然贮山脉。岂有灵蛇蟠，亦非蛟人宅。脱手牟尼珠，累累浸寒碧。空中幻泡影，俯仰思往迹。无乃谪仙人，欬唾留精液。为我濯尘缨，流连日将夕。
晚泊乍雨
作者：陈丹赤
朝代：清

一叶临孤岸，微茫烟雨中。涛声都带白，霜叶渐留红。雁影拖残照，渔镫映彩虹。阴晴浑未定，身世托飘蓬。
曹仁宪谨荣寿七言截句
作者：陈为
朝代：清

青年文艺冠群英，桂籍标题第一名。简命特膺登仕版，清勤与慎竭丹诚。移风易俗重明伦，德泽如膏信似春。转瞬行年知与化，甘棠垂荫咏深仁。耆英胜会庆休祥，共祝三多介寿觞。帝德天休同眷顾，年年歌咏九如章。轩然霞举欲投簪，爱子爱民一片心。九老丰标堪济美，优游杖履抚昭琴。
曹仁宪谨荣寿七言截句·其一
作者：陈为
朝代：清

青年文艺冠群英，桂籍标题第一名。简命特膺登仕版，清勤与慎竭丹诚。
曹仁宪谨荣寿七言截句·其三
作者：陈为
朝代：清

耆英胜会庆休祥，共祝三多介寿觞。帝德天休同眷顾，年年歌咏九如章。
曹仁宪谨荣寿七言截句·其二
作者：陈为
朝代：清

移风易俗重明伦，德泽如膏信似春。转瞬行年知与化，甘棠垂荫咏深仁。
曹仁宪谨荣寿七言截句·其四
作者：陈为
朝代：清

轩然霞举欲投簪，爱子爱民一片心。九老丰标堪济美，优游杖履抚昭琴。
贺张百熙60寿联
作者：陈为銮
朝代：清
体裁：联

桃辰乃佛日前天，粤稽阁中讲读，池上赋诗，盛世谱瑶琴，允宜爱日兴歌，三熟桃辰开大会；花甲逢闰年双月，遥应泉涌书祥，河清纪瑞，安边充宝库，共祝延年赐杖，再周花甲庆天筹。
贺张百熙60寿联
作者：陈为镒
朝代：清
体裁：联

中国文明开暗幕；寿星祥瑞集长沙。
挽张之洞联
作者：陈为镛
朝代：清
体裁：联

名业与姚元之陆敬舆相颉颃，当大任有大勋劳，万口交推，南皮一老；师友以胡文忠彭刚直为绳尺，外治兵内治政事，鞠躬尽瘁，广雅千秋。
秋夜感怀时羁旅桂林
作者：陈丽芳
朝代：清

月凉如水浸窗纱，何处悲声起暮笳。欲觅迢遥千里梦，可怜消瘦半庭花。露零荒沼莲房冷，风紧遥空雁字斜。漫道莼鲈滋味好，三吴归去已无家。
大司成法梧门先生过访
作者：陈之纲
朝代：清

落日挂檐楹，闭关恣幽讨。僻巷车辚辚，欢迎屣忘倒。袖诗出相见，慷慨哀吾老。巍然人伦师，忘形敦夙好。汪汪千顷波，豁尔廓怀抱。菊篱酒已阑，松阁饭尚早。清谈良多时，毋乃愁腹稿。先生笑谓余，茗饮吾既饱。车驱车驱之，及此斜阳道。
记梦
作者：陈之纲
朝代：清

胡为在深谷，朝旭开新晴。苍崖荫松柏，浮翠滴空明。道人四五辈，羽衣翩跹轻。一人化为鹤，导余前溪行。惝恍入古寺，寺古忘其名。中有庞眉翁，聚石谈无生。听之久伫立，语陂理却平。飒然长风鸣，幽鸟时一惊。山溜何泠泠，兼之清磬声。
僧持黄夫子书来盗投诸水
作者：陈之遴
朝代：清
体裁：五言律诗

夫子淹梁狱，书邮藉老禅。字珍宜诲盗，言洁合投渊。肝胆蛟龙得，精神鲤雁先。不将持告密，犹叹胜时贤。
北固山
作者：陈之遴
朝代：清
体裁：七言律诗

危磴侵云策杖遥，琳宫积翠拥岧峣。烟开铁瓮生残照，风起金山急暮潮。饮马几回虚割据，卧龙从古混渔樵。六朝佳丽依稀在，花月春江响玉箫。
宁远
作者：陈之遴
朝代：清
体裁：五言律诗

先子曾持节，贤王复建牙。安危身并系，兴替事空嗟。蔓草埋残堞，阴风卷乱沙。尚传余部曲，扶义赴京华。
春雪篇
作者：陈之遴
朝代：清
体裁：古风

长安二月春初好，舒红袅绿青楼道。七成宝帐夜微温，五出霏霏点芳草。斜舞瑶空已半融，薄铺玉戺无须扫。绮树俄添浅素辉，罗衣渐觉轻寒恼。浅素轻寒剧可怜，迷离春望惜春天。低侵春院长兼雨，遥集春山半带烟。入梦每伤莺唤后，怀人多在燕来前。寻芳畏湿莲花步，对景慵联柳絮篇。柳絮浑如荡子情，紫骝当日踏花行。凤凰城里雕轮度，鹦鹉洲边晚棹横。此时见雪还相忆，此际看春转自惊。雪想玉容临宝镜，春随纤手入银筝。春雪春风几朝暮，春花自恋琼台树。妾恨宁如雪易销，君心愿共春常住。冷霰先欺玄菟城，阳和不到黄花戍。夜雪金炉共夕香，春游莫向天涯路。
燕京杂诗·其一
作者：陈之遴
朝代：清
体裁：七言律诗

幽燕都会历元明，九鼎迁来自旧京。天子待边常自将，通侯出塞几专征。南包百粤开荒服，东引三齐绕大瀛。谁使金瓯终缺陷，赤眉青犊满都城。
燕京杂诗·其七
作者：陈之遴
朝代：清
体裁：七言律诗

片石才看勒汉铭，几番烽火照彤庭。腹心未见恢河套，肩背何缘割大宁。千帐美人歌夜月，四郊残鬼哭秋星。高皇颇有都秦意，遗恨当年失地灵。
燕京杂诗·其三
作者：陈之遴
朝代：清
体裁：七言律诗

尽剪诸边贼算深，一宵风雨忽南侵。翻城虎旅元牙爪，揖寇貂珰总腹心。黑眚蚤从三殿出，黄霾频障九天阴。卜年亦拟齐周历，洛鼎安危匪自今。
燕京杂诗·其九
作者：陈之遴
朝代：清
体裁：七言律诗

他时旄节总书生，军覆潼关国已倾。造膝主臣徒对泣，同心兵贼久输平。犹驰铁券封诸将，虚拟铜车指旧京。闻道榆林俱斗死，至今磷火遍荒城。
燕京杂诗·其二
作者：陈之遴
朝代：清
体裁：七言律诗

未歌《玉树》已亡陈，不筑阿房亦覆秦。一旅卒然挥白梃，九州强半著黄巾。求为黔首悲龙种，别有蛾眉辱马尘。痛忆文皇南下日，大廷幽谷尽忠臣。
燕京杂诗·其二
作者：陈之遴
朝代：清

未歌《玉树》已亡陈，不筑阿房亦覆秦。一旅卒然挥白梃，九州强半著黄巾。求为黔首悲龙种，别有蛾眉辱马尘。痛忆文皇南下日，大廷幽谷尽忠臣。尽剪诸边贼算深，一宵风雨忽南侵。翻城虎旅元牙爪，揖寇貂珰总腹心。黑眚蚤从三殿出，黄霾频障九天阴。卜年亦拟齐周历，洛鼎安危匪自今。中人戚里竞豪华，勋爵重封几世家。十万买春灯市酒，两行照夜玉楼花。忽惊流矢丛丹阙，尚有鸣珂导锦车。玄武冈头霜树色，年年寒食吊群鸦。神宗中叶久熙康，龙战玄黄在庙堂。从此群公轻国恤，终令剧贼乱天常。八鸾晚出金堤月，五凤秋芜粉堞霜。莫叹簪绅刀俎尽，鼎湖遗憾杳难偿。烈皇亦是英明后，辛苦兴邦反丧邦。南渡有臣曾死诤，西征无将不生降。鹃枝血洒春宫六，龙驭魂归夜阙双。差幸孝陵弓剑地，寇氛犹自限长江。片石才看勒汉铭，几番烽火照彤庭。腹心未见恢河套，肩背何缘割大宁。千帐美人歌夜月，四郊残鬼哭秋星。高皇颇有都秦意，遗恨当年失地灵。中书罢省启文渊，阁老仍专宰相权。非少萧曹扶汉日，终如牛李乱唐年。荒陵石马寒风里，废沼金凫落月前。行过黄扉长太息，虚将误国恨中涓。他时旄节总书生，军覆潼关国已倾。造膝主臣徒对泣，同心兵贼久输平。犹驰铁券封诸将，虚拟铜车指旧京。闻道榆林俱斗死，至今磷火遍荒城。安定门西旧教场，朱旗玄纛岁翱翔。风云尚想团营壮，狐鼠多从禁旅藏。没马乱蒿迷废垒，惊人斜雁起回冈。霜前北望松楸少，千里平芜落照黄。芳湖西绕夹城隈，翠辇龙舟昨日来。波黑夜腥秦苑血，风黄秋卷汉宫灰。朱楹系马肥瑶草，锦袖呼鹰下玉台。何处如云行十二，洗妆楼上镜重开。朱城绣岭接西山，缥缈花宫紫气间。塘上水嬉陈百戏，楼头春望出双鬟。干戈满地天方怒，台榭无人月不还。惟有金鱼池畔路，三春游马暂回环。
燕京杂诗·其五
作者：陈之遴
朝代：清
体裁：七言律诗

神宗中叶久熙康，龙战玄黄在庙堂。从此群公轻国恤，终令剧贼乱天常。八鸾晚出金堤月，五凤秋芜粉堞霜。莫叹簪绅刀俎尽，鼎湖遗憾杳难偿。
燕京杂诗·其八
作者：陈之遴
朝代：清
体裁：七言律诗

中书罢省启文渊，阁老仍专宰相权。非少萧曹扶汉日，终如牛李乱唐年。荒陵石马寒风里，废沼金凫落月前。行过黄扉长太息，虚将误国恨中涓。
燕京杂诗·其六
作者：陈之遴
朝代：清
体裁：七言律诗

烈皇亦是英明后，辛苦兴邦反丧邦。南渡有臣曾死诤，西征无将不生降。鹃枝血洒春宫六，龙驭魂归夜阙双。差幸孝陵弓剑地，寇氛犹自限长江。
燕京杂诗·其十
作者：陈之遴
朝代：清
体裁：七言律诗

安定门西旧教场，朱旗玄纛岁翱翔。风云尚想团营壮，狐鼠多从禁旅藏。没马乱蒿迷废垒，惊人斜雁起回冈。霜前北望松楸少，千里平芜落照黄。
燕京杂诗·其十一
作者：陈之遴
朝代：清
体裁：七言律诗

芳湖西绕夹城隈，翠辇龙舟昨日来。波黑夜腥秦苑血，风黄秋卷汉宫灰。朱楹系马肥瑶草，锦袖呼鹰下玉台。何处如云行十二，洗妆楼上镜重开。
燕京杂诗·其十二
作者：陈之遴
朝代：清
体裁：七言律诗

朱城绣岭接西山，缥缈花宫紫气间。塘上水嬉陈百戏，楼头春望出双鬟。干戈满地天方怒，台榭无人月不还。惟有金鱼池畔路，三春游马暂回环。
燕京杂诗·其四
作者：陈之遴
朝代：清
体裁：七言律诗

中人戚里竞豪华，勋爵重封几世家。十万买春灯市酒，两行照夜玉楼花。忽惊流矢丛丹阙，尚有鸣珂导锦车。玄武冈头霜树色，年年寒食吊群鸦。
秋日偶成
作者：陈之遴
朝代：清

幽燕东北古营州，乱碛惊沙起客愁。万里关山重出塞，一天风雨漫登楼。吟诗每共哀箫咽，伴老空怜短剑留。昨上荒原醉萸菊，萧森满目故园秋。度辽车骑几纵横，虎帐龙旂上将营。草木千年含杀气，鼓笳终夜作边声。猩红岭外要荒尽，鸭绿江边障戍平。闻道公孙曾据险，一时海外自威行。白露初零玉溆葭，商声萧飒动京华。纫兰佩冷三秋客，宴菊杯喧七贵家。深殿凤笙留素月，芳湖龙舸荡明霞。只今紫塞金风里，才熟东陵五色瓜。三山遥对凤凰台，台下寒江去不回。霜老白门秋寂寞，月明青盖夜归来。金莲曲院谁人见，玉树秾花异日开。犹忆乌衣诸贵客，艰难非乏济川才。人物江东故不群，剑花诗草日纷纷。浅深秋水扁舟月，远近寒山两屐云。《越绝书》探琼笈古，《吴趋歌》送玉杯醺。卧游此际看丘壑，似有松声静夜闻。扰攘东南战伐余，櫜弓归马竟何如。斗牛一夜缠兵气，吴楚同时急羽书。江黑怒鲸嘘浪立，月黄惊雁堕云疏。五湖钓艇今安否，犹自莼鲈兴未虚。白狼河上望京师，皎月清霜共此时。七萃旌旗长缭绕，三朝剑佩自委蛇。伏波铜柱成功易，横海戈船献捷疑。南国余黎供上切，输将争恨役车迟。巑岏古戍倚层丘，冰雪长凝万古愁。天接燕台劳北望，水趋辽海羡西流。三更梦破孤城笛，六月寒生久客裘。醉揽短衣随羽猎，呼鹰驰马一销忧。
秋日偶成·其一
作者：陈之遴
朝代：清
体裁：七言律诗

幽燕东北古营州，乱碛惊沙起客愁。万里关山重出塞，一天风雨漫登楼。吟诗每共哀箫咽，伴老空怜短剑留。昨上荒原醉萸菊，萧森满目故园秋。
秋日偶成·其七
作者：陈之遴
朝代：清
体裁：七言律诗

白狼河上望京师，皎月清霜共此时。七萃旌旗长缭绕，三朝剑佩自委蛇。伏波铜柱成功易，横海戈船献捷疑。南国余黎供上切，输将争恨役车迟。
秋日偶成·其三
作者：陈之遴
朝代：清
体裁：七言律诗

白露初零玉溆葭，商声萧飒动京华。纫兰佩冷三秋客，宴菊杯喧七贵家。深殿凤笙留素月，芳湖龙舸荡明霞。只今紫塞金风里，才熟东陵五色瓜。
秋日偶成·其二
作者：陈之遴
朝代：清
体裁：七言律诗

度辽车骑几纵横，虎帐龙旂上将营。草木千年含杀气，鼓笳终夜作边声。猩红岭外要荒尽，鸭绿江边障戍平。闻道公孙曾据险，一时海外自威行。
秋日偶成·其五
作者：陈之遴
朝代：清
体裁：七言律诗

人物江东故不群，剑花诗草日纷纷。浅深秋水扁舟月，远近寒山两屐云。《越绝书》探琼笈古，《吴趋歌》送玉杯醺。卧游此际看丘壑，似有松声静夜闻。
秋日偶成·其八
作者：陈之遴
朝代：清
体裁：七言律诗

巑岏古戍倚层丘，冰雪长凝万古愁。天接燕台劳北望，水趋辽海羡西流。三更梦破孤城笛，六月寒生久客裘。醉揽短衣随羽猎，呼鹰驰马一销忧。
秋日偶成·其六
作者：陈之遴
朝代：清
体裁：七言律诗

扰攘东南战伐余，櫜弓归马竟何如。斗牛一夜缠兵气，吴楚同时急羽书。江黑怒鲸嘘浪立，月黄惊雁堕云疏。五湖钓艇今安否，犹自莼鲈兴未虚。
秋日偶成·其四
作者：陈之遴
朝代：清
体裁：七言律诗

三山遥对凤凰台，台下寒江去不回。霜老白门秋寂寞，月明青盖夜归来。金莲曲院谁人见，玉树秾花异日开。犹忆乌衣诸贵客，艰难非乏济川才。
高梁篇
作者：陈之遴
朝代：清
体裁：古风

高梁桥下春波绿，朱城叆叆衔朝旭。大道东连紫禁开，晴峦西映金堤曲。榆燧千家火乍收，柳丝万缕春初足。龙马银鞍车似水，貂蝉宝盖人如玉。玉人调笑倚余酲，红粉青娥拥出城。新声瑶瑟惟愁和，高揖金鞭不问名。俱攒翠幰红尘喑，共指芳园画阁明。芳园画阁春常羡，绣户璇窗人不见。经年花草任荣凋，一日笙歌恣游宴。桃李枝头日欲斜，云軿今夜宿谁家。十三学舞矜回雪，二八怜春叹落花。落花转眼飘芳甸，且喜芬菲舒未遍。宝带难输松下心，轻纨先送花前面。北地脂开笑靥娇，南都黛发修蛾倩。子夫未入合欢宫，昭仪犹给阳阿院。阳阿车骑日优游，锦障经过尽彻侯。此日莺花娇紫陌，此时弦管满皇州。皇州自昔多豪族，燕台争击荆高筑。任侠宵排紫闼通，冶游朝拥朱轮簇。刘生紫剑剑千金，石氏绿珠珠一斛。中涓骏马大堤头，玉勒雕弓翡翠裘。秦官旧领中车府，汉宫官新拜大长秋。乱抛金弹垂杨外，列坐琼筵绿水周。垂杨绿水淹留久，鸣珂倏忽雷霆吼。声势能移北斗杓，威灵欲喝西山走。张孔纷纷竞拜尘，谁人白眼惟呼酒。呼酒狂挥换赋金，蘋香花雾满高吟。君王已叹凌云气，乐府争传郢雪音。别有伤心春草碧，彩笔红颜两相惜。不见当时堕珥人，难逢前度援琴客。可怜今岁春光早，可惜明年春更好。几度歌钟丹凤城，千回裘马青楼道。歌钟裘马日逡巡，寒食东风万古尘。惟有溶溶桥下水，年年流送御沟春。
吉王府遗址
作者：陈之駓
朝代：清

寂寞龙孙去，萧条鹤苑空。掖庭存夹道，孤殿受斜风。草色伤春绿，残阳覆地红。遥遥北隅上，犹见数株枫。
黄鹤楼漫成
作者：陈之駓
朝代：清
体裁：七言律诗

樗里骨销宫阙联，嶙峋铃塔俯江烟。仙人骑鹤归何处？大别如龟相对眠。望气栖迟悲故国，吹风指画乱青年。我行一下玄祠去，问有楚封香火钱。
江乡晚步
作者：陈乐光
朝代：清

软沙堤路树迷离，一线斜阳欲暝时。红蓼花明青箬暗，乌鸦影疾白鸥迟。炊烟透瓦寒杉屋，山色窥人苦竹离。谁写秋容助吟兴，碧天无语暮云知。
雨中登浩然楼
作者：陈乙
朝代：清

飞楼何巍哉，突兀峙孤屿。旷望临中川，微雨散洲渚。空濛凫稍飞，萧瑟潮愈怒。却眺大江流，鲸波一何巨。蛟龙盘躨跜，日月相吞吐。忆昔文丞相，英风照岩户。当年起赴义，驱羊搏猛虎。一声白雁来，四镇议终阻。毡车已北行，二王在何许。流离寄一舟，残军谋保聚。沧海尽横流，江心作砥柱。五坡一丧师，崖山摧风雨。柴市致命日，且传临终语。斯人迹已远，初地余祠宇。梵呗流空山，花药覆平圃。风物随变迁，正气留终古。拂衣重徘徊，经堂罢斋鼓。
雨后
作者：陈乙
朝代：清

空山微雨后，孤阁夕阳沈。新月出云际，清风生竹林。萧萧凉意足，寂寂小窗深。习气难除却，㸐檠伴独吟。
三月八日自正阳登舟晚宿乔家渡口
作者：陈书
朝代：清
体裁：五言律诗

髡柳饶生意，沿淮似送行。别怀思事遣，老境转身轻。出处何心决，窊隆此念平。维舟天色早，料理旧诗情。
与韬庵夜谈
作者：陈书
朝代：清
体裁：七言律诗

贪凉初夜垂帘坐，新月辞人早上楼。斜汉渐中秋指顾，空阶如扫露沈浮。咫闻乍爱贞元士，癖好谁甄雅故流。落与閒中商句法，定交京兆马笼头。
北斗街
作者：陈书
朝代：清
体裁：五言律诗

地势青龙转，溪流黑水通。街新为斗北，社旧是螺东。俗少嚣陵习，人敦礼让风。文明看渐启，士多气如虹。
半夜雨
作者：陈书
朝代：清
体裁：七言律诗

二十几旬无此声，闻声感激涕纵横。风驰电掣惟恐尽，海倒江翻只要倾。不睡拼教两夜永，迟明看取一池平。奢心得陇真堪笑，移向春前万宝成。
叔伊将归上海
作者：陈书
朝代：清
体裁：七言律诗

聚已无端别可疑，春镫对案费寻思。赏诗径尔论千载，浪迹行将挟二弥。邓尉相须情欲动，皖公未到竟先疲。看云自是平生惯，病臂无眠奈此时。
听水居士贻诗画扇即次其绝句天字韵
作者：陈书
朝代：清
体裁：七言绝句

诗沾沧趣益逌然，画貌龙身与榻悬。想叩岩扃了无分，蹉过百八暮钟天。
呈韬庵
作者：陈书
朝代：清
体裁：古风

元祐诸公天人姿，庆历圣德天所毗。既清海甸卷怀已，不殚厥锷焉施为。乡党流风要人纪，文献晻昧烦探披。泉虚石伫盖可负，况咏华黍赓参差。青春登朝强仕归，猿鹤欢喜迎龙夔。摩崖浯溪兴不衰，老于文学今其谁。温良颜色入座有，时以句法相质疑。龙章凤姿爱鳖跛，乱头粗服参旄氂。东屯西瀼隔还往，岁四五至穷昏曦。坐公听水之斋思，松篁琴筑弹流澌。山举踏月夜半至，挟卷报道诗寻医。
团扇咏
作者：陈书
朝代：清

团扇复团扇，皎兮若满月。明月有盈亏，赤日岂长烈。鹑火倏西流，金风减炎热。弃置莫怨嗟，暂作经年别。
定寨望洋
作者：陈书
朝代：清
体裁：七言律诗

定军山上定军寨，放眼望洋气壮豪。潮汐去来沧海阔，帆樯迢递碧天高。卦亭久见閒兵叠，鹿港多看集贾艘。幸际太平登眺日，安澜全不涌波涛。
寄芸敏京师
作者：陈书
朝代：清
体裁：古风

北雁不来秋雨稀，湖云衔日游人归。轩窗卧愁诗又瘦，稻粱晚熟螯难肥。去年花黄蝴蝶飞，登堂别君觞交挥。诗书制序石林至，丰采映壁如云翚。我今不乐辞庭闱，君复流连淹帝畿。僧房独榻亦何有，垂稿忽怨缁沾衣。春来补被还相依，西山日落烟霏霏。骖鸾夜静呼灵妃，诗成且复忘朝饥。人生何处更称意，看取沧桑日夜非。
寸晷
作者：陈书
朝代：清
体裁：五言律诗

晴日暂可惜，杪春行复阑。童心如有托，老境足能安。小室净洒扫，古诗知肺肝。百年长役役，寸晷独磐磐。
小除夕
作者：陈书
朝代：清
体裁：古风

海棠能作檐下花，梅叶先占旧年绿。吾庐春尚不欺人，到眼风光如转烛。去年还家万事足，岂料今年脱床褥。悠悠往事不堪思，鼎鼎征装宜结束。习勤运甓吾岂敢，独立庭前驱雀浴。
归计将成怯情转甚
作者：陈书
朝代：清
体裁：七言律诗

极望山梁振羽翰，巢林栖舍意难安。三年城郭迷华表，再过园林冷食单。出口暄寒愁问答，刺心慰藉甚嘲姗。支离骨态新来倍，饶与旁人注目看。
效少陵戏为六绝句元韵·其一
作者：陈书
朝代：清
体裁：七言绝句

祢宋宗唐止要成，先须体净次纵横。前贤心苦分明在，敢信才难阻后生。
效少陵戏为六绝句元韵·其三
作者：陈书
朝代：清
体裁：七言绝句

乐天体物精千炼，下况卢仝仆命骚。可怪谰言宗灶妪，肯容流派溷吾曹。
效少陵戏为六绝句元韵·其五
作者：陈书
朝代：清
体裁：七言绝句

圣处功夫独此人，向来都邑不成邻。韩潮苏海依稀似，更许吾宗步后尘。
晓起思家作书用东坡百步洪韵寄仲叔二弟
作者：陈书
朝代：清
体裁：古风

津亭东望生风波，隤阳西下无停梭。几回思归归不得，日手短墨窗中磨。偶逐闲游访水利，六井塞断亡东坡。凉风八月兼夜至，一洗花港稀留荷。句留为此直无益，顾恋岂复缘黎涡。平生出门罕穷独，豪气画壁歌黄河。此行有若随嫁媵，诗谶恰应乌投罗。三楹楼下鼠窥殡，夜见漆色黄成驼。严官之途始畏绝，缩足退食甘委蛇。著书未半忽昏卧，仰见梁燕先辞窠。起来绕屋唤佣仆，立意作达徵亡何。苍苔泠泠秋雨下，不饮恐被少陵呵。
本意
作者：陈书
朝代：清
体裁：古风

蜜蜂无花祇趁人，春融滟滟天光新。庭阶燕坐听鸟语，何用身世愁无垠。官厨生菜源源至，天意可转哀吾民。尺泽何妨旬日匀，官身既老宁思莼。但憙子妇能和亲，此岂分外天无嗔。
枕上
作者：陈书
朝代：清
体裁：七言律诗

凉飔穿帐夜真良，巷出居人语未央。客思移镫转深窅，虫声在壁极微茫。河星渐淡月知上，瓶水初冰花弄香。开著西窗苏病息，不应遽唤墨甜乡。
沧海
作者：陈书
朝代：清
体裁：五言律诗

沧海忘家在，青春断客过。高华无燕垒，边僻有蜂窠。势在风筝响，资衰石臼科。饥来持不托，端未损吟哦。
淮北山兰香甚
作者：陈书
朝代：清
体裁：七言绝句

淮北山兰卖百钱，尽饶各种斗鲜妍。建州一向多高贵，我是乡人不谓然。
清水岩
作者：陈书
朝代：清
体裁：七言律诗

在山泉水本然清，此寺如何得此名。总为源来澄不滓，非同流出浊旋生。无沾俗垢无藏污，可沁诗脾可濯缨。好凿一池供净杯，禅心皓月印空明。
清水春光
作者：陈书
朝代：清
体裁：七言律诗

此间泉水十分清，况复春光媚且明。净室本为超欲地，韶华亦驻化人城。非徒粲粲山如笑，并觉欣欣木向荣。不待催花歌一曲，暄妍丽景上方盈。
珠潭浮屿
作者：陈书
朝代：清
体裁：七言律诗

珠潭埔社称奇特，一屿孤浮四面空。但觉水环山以外，居然山在水之中。色分丹碧东西异，象判阴阳日月同。试诵媚川灵运句，低徊合璧兴无穷。
瑶华·水仙
作者：陈书
朝代：清
体裁：词

峭寒孕寂。每到花时，被春风先识。凌波去也，早减了、冷月三分颜色。罗帏对影，尽愁织、帘痕凄碧。试问他、琼蕊开残，谁解隔年相忆。香芽寸许才抽，渐出水亭亭，看已盈尺。今宵梦里，应许我、细诉明明心迹。冰魂未醒，怎萼绿、偷传消息。便肯教、仙子重来，禁得几番沦谪。
病卧抒思
作者：陈书
朝代：清
体裁：七言律诗

吴楚相望老弟兄，家林仲子独孤行。信知聚散期前定，止博艰虞练后生。燕垒春寒忘近社，雁程霄迥恋残更。已拌断绝吟哦事，本色还缘小病萌。
盆中小松
作者：陈书
朝代：清

数尺来何所，风霜郁断枝。虽非老丘壑，且喜傍书帷。偃蹇逃斤斧，青葱耐岁时。天公如有意，留雪伴寒姿。
碧山曙色
作者：陈书
朝代：清
体裁：七言律诗

碧山山上有琳宫，曙色初分指顾中。绝顶天光将启白，向阳霞气未通红。岩扉乍觉知开闭，林木方才辨郁葱。一抹浮岚俄扫尽，伫看旭日照曈昽。
示暾谷
作者：陈书
朝代：清
体裁：七言律诗

枣下虽垂非纂纂，花前屡舞更仙仙。岂尝老我愁何逊，颇为旁人笑泰颠。卧酒频移花近榻，忍寒还听坐专毡。句成自取挑镫看，不似诚斋定不然。
答友人柬问螺阳风土
作者：陈书
朝代：清
体裁：五言律诗

问俗竟如何，家家茅结庐。有村皆种竹，无地不通车。秉穗赓多稼，鸡豚乐比闾。但令安作息，海宇即豳居。
肖韩贻诗兼送叔伊之行又次韵纪梦诣幼点村居依韵奉答
作者：陈书
朝代：清
体裁：古风

果能诗神交，幽访以梦到。涉江净澄思，语俊失鲍照。山楼赴吟集，苦涩臂难掉。不嘲饭颗瘦，幸恕酒户小。吾髯非绝伦，只可诧便了。苍黄持斧柯，播弄对目巧。合观五七字，忭舞欬且笑。昔时酩酊游，接䍦花下倒。今来送家弟，紫荆迹如扫。高轩或见过，倾耳鸡树噪。
肖韩贻诗兼送叔伊之行又次韵纪梦诣幼点村居依韵奉答
作者：陈书
朝代：清

果能诗神交，幽访以梦到。涉江净澄思，语俊失鲍照。山楼赴吟集，苦涩臂难掉。不嘲饭颗瘦，幸恕酒户小。吾髯非绝伦，只可诧便了。苍黄持斧柯，播弄对目巧。合观五七字，忭舞欬且笑。昔时酩酊游，接花下倒。今来送家弟，紫荆迹如扫。高轩或见过，倾耳鸡树噪。
虎岩听竹
作者：陈书
朝代：清
体裁：七言律诗

虎岫居然象虎成，岩间多竹惬幽情。此君日与山君对，啸谷风从嶰谷生。僧院时闻无俗韵，游人坐听有清声。白沙形胜誇雄踞，况复千竿戛玉鸣。
螺青书屋
作者：陈书
朝代：清
体裁：七言律诗

湖海元龙气未除，乾坤宽大是吾庐。身閒不必买山隐，心静何妨近世居。案少奇珍惟笔砚，囊无长物只琴书。螺青社里频开帐，潇洒襟怀定属余。
读温岐诗感事
作者：陈书
朝代：清
体裁：七言绝句

明月扬州属狭邪，太牢犹省惜才华。飞卿流落樊川贵，宫体居然为杏花。
除夕用东坡常州夜宿韵
作者：陈书
朝代：清

不饮何因得酒悲，乡心于我直几微。非缘儿女能相慰，正恐田园未算归。老去论兵空气壮，闷来发难亦知稀。脩蛇赴壑年年事，南斗而今止暂依。零雨东山岂我徂，许多柳雪尚征涂。祭诗此夜新为客，爆竹何妨辟画符。写意频添古商陆，争新惟斗白髭须。谁知酒渴思逃席，多谢殷勤为点酥。
除夕用东坡常州夜宿韵·其一
作者：陈书
朝代：清
体裁：七言律诗

不饮何因得酒悲，乡心于我直几微。非缘儿女能相慰，正恐田园未算归。老去论兵空气壮，闷来发难亦知稀。脩蛇赴壑年年事，南斗而今止暂依。
除夕用东坡常州夜宿韵·其二
作者：陈书
朝代：清
体裁：七言律诗

零雨东山岂我徂，许多柳雪尚征涂。祭诗此夜新为客，爆竹何妨辟画符。写意频添古商陆，争新惟斗白髭须。谁知酒渴思逃席，多谢殷勤为点酥。
韬庵招游听雨斋未果用昌黎炭谷湫祠堂韵寄题
作者：陈书
朝代：清
体裁：古风

先生游物外，贱子困尘寰。水声常激激，穿我枕函间。梦中从之游，起来仍闭关。旸谷閟太阳，居山不见山。东南石鼓矗，一缺如留环。下窥洞地底，窅缒穷天悭。禹功蔑以售，皇然念神奸。危坐鄙禅悦，辟易山僧顽。不祈炭谷雨，坐弄白日閒。行厨进杂沓，所阙惟妍鬟。山鬼导客至，抽豪貌孱颜。松岚下拂拂，落纸无由还。我昔见二图，开幽惮前艰。萝筱施葳蕤，野英垂朱殷。常呼鹘巢守，肯使鱼钥鳏。诗料付叶适，清便富难删。我曾尽读之，何止窥豹斑。美哉东野龙，停云思追攀。人生少壮怀，倏忽头已颁。谁能羡勤王，郑师犹在菅。
题人画水仙
作者：陈书
朝代：清

伊人不见渺湘波，一夕寒窗梦涧阿。琴语漫随流水去，仙情只觉在山多。招来春讯生冰雪，抱得冬心谢绮罗。独坐南楼研画学，赵家笔法较如何。
题淮雨集
作者：陈书
朝代：清
体裁：七言律诗

淮雨声声岁又阑，儿嬉造物太无端。读书种断真堪惜，慰友词穷有至难。他日水沈忆西阁，一时元鬓殉南冠。怀王觉寤嗟何及，岂信兴亡属子兰。
题自画秋葵赠邹太夫人
作者：陈书
朝代：清

叶出裁青玉，花舒染淡金。不存脂粉态，自有向阳心。
龙井观泉
作者：陈书
朝代：清
体裁：七言律诗

彰邑泉流纪弗胜，井名龙目至今称。烹茶品较红毛美，淬剑观逾古月澄。漫拟虬潜越奶钓，须知鲤化禹门登。有灵不在深如许，玩赏那禁逸兴乘。
别山中书楼
作者：陈于凤
朝代：清

十年坐卧此山楼，明月清风任去留。黄卷能消终日闷，青灯易感古人愁。三秋促织催山鸟，几度停梭问斗牛。知是读书人去后，柴门空锁故林丘。
朱砂庵
作者：陈于王
朝代：清

古寺开岩腹，层层云气流。溪声过竹院，山影落僧楼。施食玄猿接，斋钟远客投。奇峰三十六，一一画中游。
游文殊院历天都峰逢采药者
作者：陈于王
朝代：清

夜宿疑积雨，晓知松风鸣。日出雾霭消，紫气群峰生。十月山叶绿，境僻草木荣。策杖穿萝径，宛转随昏明。路滑悬溜溜，桥欹崩石横。苍茫众岫接，络绎飞泉迎。矫矫霜髯叟，负锸岩边行。息肩趺盘石，细说农皇经。谓我有夙缘，相顾若有情。令我坐其侧，翠筐厓上倾。双术赤白色，二苓龟蛇形。柏叶含贞性，蔘花至阳精。服食屏嗜欲，堪与元化并。金丹饵轩辕，误人始容成。言讫超然去，白云空冥冥。
题桃花扇
作者：陈于王
朝代：清
体裁：诗

玉树歌残声已陈，南朝宫殿柳条新。
福王少小风流惯，不爱江山爱美人。
题桃花扇传奇
作者：陈于王
朝代：清

玉树歌残迹已陈，
南朝宫殿柳条新。
福王少小风流惯。
不爱江山爱美人。
挽张之洞联
作者：陈云官
朝代：清
体裁：联

坚卓诚信类司马温公，上相镇华夷，盛名早播九万里；鞠躬尽瘁似卧龙诸葛，清声遍朝野，没世空余八百桑。
赠赵若琴
作者：陈云章
朝代：清

君有连城璧，磨砻伟器成。襟怀观物达，肝胆照人明。秘籍金楼子，良田玉带生。简书猿鸟畏，风雨几经营。
送王敬亭摄六安校官并监茶税
作者：陈云章
朝代：清

孝廉船舶不惊波，闲爱衙斋长绿莎。郭外军机铙吹曲，山中诗兴采茶歌。泮林花发官何冷，亲舍云瞻路未多。犹望王曾酬大志，文章有价重巍科。
闻童晋侯痁作诗已之
作者：陈云章
朝代：清

东床风雨病羲之，欲写《黄庭》力不支。祝尔从今须健饭，龙宾十二待临池。
挽张之洞联
作者：陈云诰
朝代：清
体裁：联

范韩事业，燕许文章，硕望在人伦，砥柱中流，恸彼苍遽夺我古稀元老；出领兼圻，入正揆席，大泽及天下，盖棺论定，为圣朝中兴后第一名臣。
挽张之洞联
作者：陈云诰
朝代：清
体裁：联

鼎湖龙去，天地同悲，惟公顾命元臣，建议慰安中外望；辽海鹤归，朝野太息，况我迂疏后学，论材谬负哲人知。
送燕·其一
作者：陈亨泰
朝代：清
体裁：七言律诗

元鸟来时二月天，翩翩巧入画堂前。香巢未稳为宵梦，绣户堪依慰夙缘。低掠冲开春溷藻，高飞剪破夕阳烟。忽惊秋至归期促，纤语呢喃逐客船。
送燕·其二
作者：陈亨泰
朝代：清
体裁：七言律诗

秋来燕子已魂销，怎奈双飞渡紫霄。帘幕翻襟情恋恋，关山极目恨迢迢。途中自有千般苦，塞外依然万里遥。慰尔携雏归故国，莫嫌旅况甚萧条。
史梦兰继室田太夫人九十大寿
作者：陈亮伯
朝代：清
体裁：联

寿母康强登大耋；贤郎才业冠当时。
送倪豹岑前辈诣京师
作者：陈亮畴
朝代：清

立马苍茫问所之，最难言别送君时。天涯杯酒同歌哭，霄汉觚棱托梦思。十丈尘沙吹不散，万条烟柳赋将离。桑乾欲渡须舟楫，莫向商山茹玉芝。
庆飨老典
作者：陈人英
朝代：清

樽开北海寿南山，飨老频行扇杖颁。潞社瑶池同燕会，木公金母肃鹓班。礼隆三代承恩厚，世阅五朝觉力孱。帝德如天仁若海，无分贵贱与夷蛮。善养基开八百秋，而今鲲岛一西周。引年盛典追皇古，尚齿高风挽末流。春酒介眉登寿域，蟠桃盛会宴神州。海滨遗老归来日，西伯东瀛不外求。
庆飨老典·其一
作者：陈人英
朝代：清
体裁：七言律诗

樽开北海寿南山，飨老频行扇杖颁。潞社瑶池同燕会，木公金母肃鹓班。礼隆三代承恩厚，世阅五朝觉力孱。帝德如天仁若海，无分贵贱与夷蛮。
庆飨老典·其二
作者：陈人英
朝代：清
体裁：七言律诗

善养基开八百秋，而今鲲岛一西周。引年盛典追皇古，尚齿高风挽末流。春酒介眉登寿域，蟠桃盛会宴神州。海滨遗老归来日，西伯东瀛不外求。
卑栖
作者：陈仅
朝代：清

面面云峰好，荒衙置此间。吏人随鸟集，宾友访僧还。水气石边静，松声风外间。卑栖吾自足，犹胜买青山。
和菉园少尉送别韵
作者：陈仅
朝代：清

莫讶清霜两鬓斑，苍生疴痒苦相关。晨星谳牍昏搜雾，春雨开荒瘦斸山。直道敢忘三代后，虚怀难满十年间。多君尚记相从日，冰雪襟期洽往还。
曾月川生祠联
作者：陈今柱
朝代：清
体裁：联

惠政洽舆人，殖我田畴，感诵真如郑东里；崇祠报生佛，敬公香瓣，延年共祝曾南丰。
挽朱翔甫联
作者：陈仕先
朝代：清
体裁：联

立德无称，立功无名，立言无年，不如贾谊，不如虞翻，真堪痛哭；志气能正，才识能雄，学术能纯，求之四方，求之上下，更有何人。
挽刘玉堂等联
作者：陈令健
朝代：清
体裁：联

众志成城，有进无退；一心卫国，虽死犹生。
折杨柳
作者：陈以刚
朝代：清
体裁：古风

折柳连柳叶，叶傍柳枝生。同心不同侣，因之传远情。客子朝暮发，车马各在程。东西各有路，行人何处行。
怨东风·不寐
作者：陈以松
朝代：清
体裁：词

夜静天如卵。蟋蟀吟成夥。酒阑香灺剩何人？我我我。睡起猧儿，呼雏燕子，伴人无那。摘得䰋华朵。打叠宵眠妥。撩人窗外又芭蕉，簸簸簸。暗嘱西风，休摇清影，与人斯破。
惜黄花·寄恼秋汀、樵所，恼其对菊联吟独乐而不与人同也
作者：陈以松
朝代：清
体裁：词

诗凌陶谢。词高董贾。是我几时，对黄花，吮豪洒。凉月透孤帏，别恨难陶写。还要把、愁人牵惹。灯儿初灺。影儿低亚。卖弄他，傲霜姿、许多声价。明月出城来，会向西风骂。也不过、寄人篱下。
沁园春·寿王扶青五十，时予有都门之行
作者：陈以松
朝代：清
体裁：词

半百年华，中春天气，安乐家乡。正桃夭吐艳，乳莺腾掷；柳芽萌绿，轻燕回翔。花里鸠车，尊前鸿案，君子阳阳左执簧。真堪羡，羡儿曹进酒，酒进高堂。年来我亦逢场。却桃叶舟轻欲渡江。怅孤篷只影，青灯炯炯；柴门望眼，白发双双。四十无闻，一寒至此，露马烟帆着底忙。颠狂甚，借霞觞百二，浇我愁肠。
沁园春·送修亭入都，兼有脱缨之喜
作者：陈以松
朝代：清
体裁：词

行矣勉旃，者番去也，不似从前。计一肩行李，囊疏落落；三千客路，裘不翩翩。斜日半沉，冷云四合，欲雪天如中酒然。前途杳，怅画楼人远，若个轻怜。到时彩结丝牵。也休恋温存稳称眠。看玉人窗下，眉还敛翠；老亲堂上，发已华颠。鸳盟虽酬，牛衣可泣，努力云程早着鞭。名成后，任春风鬓影，夜月香肩。
醉太平·送春
作者：陈以松
朝代：清
体裁：词

春晴恁佳。春阴任他。春林鸟语周遮。唤春归那家。寻春小车。别春水涯。年年春去咨嗟。怎今春又耶？
别意
作者：陈以豫
朝代：清

相见一何难，相别又何易。愿君鉴此心，他日莫轻弃。
午眠
作者：陈以豫
朝代：清

五尺湘帘卷未齐，抛书人倦日初西。朦胧正作思乡梦，何处流莺不住啼。
吴醉亭谓余懒慢如嵇康以诗规劝叠韵为报
作者：陈以豫
朝代：清

一枝暂借此栖身，为爱园亭少俗尘。对客嵇康生性懒，去官陶令不嫌贫。君能知我应规我，才本低人敢傲人。且脱貂裘来换酒，主宾同醉玉壶春。
和吴少尹醉亭原韵
作者：陈以豫
朝代：清

莼鲈乡味忆秋风，君约归期与我同。壮岁未能成事业，依人自信不英雄。苦游梁苑为羁客，愿向江村作钓翁。迢递故山数千里，那堪回首夕阳中。
城东晚眺
作者：陈以豫
朝代：清

偷閒微步到城东，路绕长堤曲复通。河上波涛吞夕照，营门鼓角响西风。四围野色炊烟外，万点秋声落叶中。兴尽归来天已暮，酒楼灯影渐分红。
夜寐不成，风声渐紧，益令心烦。口占一绝，晨起录之
作者：陈以豫
朝代：清

夜凉如水拥衾眠，吟得新诗懒上笺。帘外风多疑有雨，替花愁到五更天。
宁城除夕二首
作者：陈以豫
朝代：清

病卧山阳馆，惊心一岁残。家贫为客久，时乱寄身难。归雁书空递，思亲泪未乾。灯前妻子共，联与话团圞。饮罢屠苏酒，听残爆竹声。一年空过尽，百事了无成。贫贱谁相识，蹉跎已半生。不堪追往昔，儿女最伤情。
宁城除夕二首·其一
作者：陈以豫
朝代：清

病卧山阳馆，惊心一岁残。家贫为客久，时乱寄身难。归雁书空递，思亲泪未乾。灯前妻子共，联与话团圞。
宁城除夕二首·其二
作者：陈以豫
朝代：清

饮罢屠苏酒，听残爆竹声。一年空过尽，百事了无成。贫贱谁相识，蹉跎已半生。不堪追往昔，儿女最伤情。
寄章仰苏
作者：陈以豫
朝代：清

平生豪气渐销除，深悔当年少读书。壮不成名今已矣，身还多病欲何如。相看灯下妻儿共，每忆山中父老疏。白饭青蔬能一饱，人生最好是家居。
庚子遇拳匪之变，由北回南。海道不通，过山东宿泰山下，与公坦从弟挑灯感咏
作者：陈以豫
朝代：清

停车茅屋小于盦，倦倒匡床睡易酣。一样疏灯羁旅夜，知谁先梦到江南。
感怀
作者：陈以豫
朝代：清

阅尽沧桑两鬓皤，佯狂欲效接舆歌。时逢乱世功名贱，人到中年感慨多。山草昔曾经雨露，海疆今未息风波。小民已觉流离苦，况值凶荒更奈何。
拟游北山海蝉宫道经西水寨夜宿
作者：陈以豫
朝代：清

白首人千里，青灯酒一尊。偶携云外屐，来宿水边村。秋老霜飞叶，宵深月叩门。田翁多性朴，□□□□□。
拟赴都门，承王雅伯赋诗赠行，即步韵谢之
作者：陈以豫
朝代：清

夕阳芳草古邮亭，十载京华路几经。良夜正当秋月白，离情遥指远山青。文章知己为难别，俗累牵人且暂停。倘得乘风行亦好，只愁鬓发渐零星。
春暮过荥泽山下
作者：陈以豫
朝代：清

夹路阴垂柳线长，流莺送客出山庄。惜无好梦留春住，愧有閒云笑我忙。斜日渐描人影瘦，落花轻衬马蹄香。回头欲认停车处，谷口烟横暮色苍。
晓行
作者：陈以豫
朝代：清

落月忽堕水，疏星犹在天。鸡声乱残梦，鞭影破寒烟。霜重悔衣薄，日初如斗悬。田翁正无事，闭户畅高眠。
梦醒闻鸡
作者：陈以豫
朝代：清

万籁沈沈户不开，一帘花影月分来。鸡声且莫勤催晓，恐有辽西梦未回。
秋夜有感
作者：陈以豫
朝代：清

问夜如何夜未央，重门深锁漏声长。梦回隔院笙歌歇，风过疏棂枕簟凉。四壁草虫灯似豆，一帘花气月如霜。朦胧正欲重眠着，又听荒鸡报晓忙。
秋燕
作者：陈以豫
朝代：清

王谢堂前话别离，分明咫尺即天涯。半生辛苦春如梦，一样星霜雁或知。此去莫栖危幕上，重来要趁卷帘时。傍人门户终非计，待到秋风往已迟。
自彰德卸任，侨寓修武，欲归未得，倏又岁阑
作者：陈以豫
朝代：清

听鼓梁园十载馀，官休犹恋客中居。山河已改家何在，风雪无边岁又除。病起忽惊腰带减，年来只觉鬓丝疏。山阳幸遇同乡友，时共衔杯醉草庐。
醉归
作者：陈以豫
朝代：清

买得村醪醉欲狂，东风吹袂不知凉。落花一路无人扫，赢得归来屐齿香。
宿迁道中望骆马湖
作者：陈仪
朝代：清

照眼湖光一片明，遥岑隐约黛眉横。云低雁阵垂垂下，风趁渔帆叶叶轻。极浦孤村无限好，淡烟疏柳不胜情。客愁连日忽销豁，始觉江南道上行。
捉搦歌
作者：陈份
朝代：清

瓜皮艇子长二丈，小姑十撑九不上。何如泊岸候潮长，免打江心逆流桨。
张循王墓
作者：陈伦
朝代：清
体裁：古风

六丁不下驱天骄，宫车碾雪夜渡辽。白头乌啄大家屋，衣锦王孙路傍哭。一马化龙浮渡江，临安王气于斯卜。烽火江淮草木残，中原血战腥风寒。挥戈谁洗靖康耻，屈指英雄岳与韩。区区子英奚为者，片纸赝书背人写。风波万里坏长城，三字翻称廷尉平。北人歌舞南人泣，贺兰铁骑仍纵横。两宫魄冷冰天月，配飨反旌谗谄骨。麒麟墓道枕苍烟，御墨淋漓洒碑碣。墓门高揭对晴湖，松栝深深叫训狐。金陵城外苍茫处，丑缪堂封千载污。
张循王墓
作者：陈伦
朝代：清

六丁不下驱天骄，宫车碾雪夜渡辽。白头乌啄大家屋，衣锦王孙路傍哭。一马化龙浮渡江，临安王气于斯卜。烽火江淮草木残，中原血战腥风寒。挥戈谁洗靖康耻，屈指英雄岳与韩。区区子英奚为者？片纸赝书背人写。风波万里坏长城，三字翻称廷尉平。北人歌舞南人泣，贺兰铁骑仍纵横。两宫魄冷冰天月，配飨反旌谗谄骨。麒麟墓道枕苍烟，御墨淋漓洒碑碣。墓门高揭对晴湖，松栝深深叫训狐。金陵城外苍茫处，丑缪堂封千载污。
题金山僧云峰卓锡图
作者：陈伯铭
朝代：清

手不持瓶头不笠，行李一肩松下息。既非竺道生，亦非鸠摩什。细摹面目揣精神，十年以前旧相识。忆我与君初见时，地棘天荆无所之。万里乡园那得返，一家生死不可知。君于此中悟真谛，人世须臾皆梦寐。果然打破利名关，一出危城便披剃。野鹤孤云自往来，到处名蓝商位置。金山殿宇纵成空，至竟江南名胜地。打包行脚尚嫌劳，欲结茅庵谋小憩。绘成一幅卓锡图，洒脱悠然见真意。愧我从军屡及瓜，江尘碌碌走天涯。会当料理芒鞋兼竹杖，从君妙高塔顶看烟霞。
挽张之洞联
作者：陈伯陶
朝代：清
体裁：联

继中兴名佐，独有千秋，自是我朝真宰相；合天下学人，同声一哭，岂徒垂老小门生。
贺张百熙60寿联
作者：陈伯陶
朝代：清
体裁：联

泉府度支，人称杜库；石渠述作，天锡彭年。
子夜歌
作者：陈何
朝代：清

一去已十载，九夏隔千山。双珥依然在，如何不得环。白露收荷叶，清明种藕枝。君行方岁暮，那有见莲时。
子夜歌·其一
作者：陈何
朝代：清

一去已十载，九夏隔千山。双珥依然在，如何不得环。
子夜歌·其二
作者：陈何
朝代：清

白露收荷叶，清明种藕枝。君行方岁暮，那有见莲时。
挽袁昶联
作者：陈余元
朝代：清
体裁：联

从朱云地下游，大计则犯难以争，三疏先曾拼一死；记于公梦中语，今日竟成名以去，孤忠应自鉴千秋。
挽张之洞联
作者：陈作年
朝代：清
体裁：联

分陕以东，于召南颂江汉澄清，王室绵延资夹辅；自秦而下，惟武侯具伊周学问，孔庭配享有勋臣。
挽张之洞联
作者：陈作彦
朝代：清
体裁：联

默扶鼎社，静镇河山，八表千秋传相业；立仰春风，化钦时雨，一门三代沐师恩。
挽曾纪泽联
作者：陈作彦
朝代：清
体裁：联

仗节独贤劳，想当年寰海乘槎，玉敦珠盘光上国；骑箕增感喟，痛此后灵輀返里，岳云湘水吊通侯。
一半儿令
作者：陈作芝
朝代：清

昨宵急雪逐风斜。玉树堆成顷刻花。晓起侍儿声忽哗。日烘他。一半儿存留，一半儿化。
如梦令
作者：陈作芝
朝代：清

镇日莺娇燕懒。春色二分谁管。晓起倚栏杆，一树碧桃香满。消遣。消遣。花气将人薰软。
丁丑正月赠刘恭甫即以留别
作者：陈作霖
朝代：清

六经厄秦火，汉儒勤考稽。司农集大成，胸次无町畦。后人训诂学，于兹得阶梯。君家富经术，世业承青藜。逮子复博洽，笺疏穷端倪。染翰为文章，笔力追昌黎。余事及诗赋，摆脱寻常蹊。鸾皇发清啸，不作寒蛩啼。我初识子时，介绍由璜溪。龙门同御李，一见深交缔。每当肄业顷，扃门发新题。俭腹无可搜，音屡误雌霓。赖子行秘书，三箧指我迷。行随千里足，驽马亦駃騠。名高旁人妒，往往俱遭诋。岂无赏识者，刮目资金篦。邑志重纂修，局开鹭坊西。子首应徵聘，笔砚随身赍。滥竽更及我，左右劳挈提。体例互参酌，嘉味调盐醯。疵颣互抉摘，良药进刀圭。悔翁今作家，烛理如然犀。谓我大事记，与子蓺文齐。泰山高且峻，肯为培塿低。既惭复以幸，黾勉事攀跻。况此十年中，佳日常招携。挑菜莫愁榭，采菱玄武堤。飞霞及灵谷，穷探仙佛栖。觞咏乐复乐，唱和赋萚兮。他时寻爪印，历历皆鸿泥。阳和催淑景，雪释冰流澌。计偕期在迩，门外车驾輗。行当与子别，一曲听歌骊。功名亦何物，得失争虫鸡。感子缠绵意，酒酌金玻璃。祝我赴长安，春风健马蹄。自分骨相寒，不称居金闺。江南夏四月，芳草碧以萋。会当返故里，暂离非久暌。游览与著述，愿子其少徯。
可园对雨
作者：陈作霖
朝代：清

新晴无几时，东风又作雨。清明节已过，春色在何许。摇绿竹相戛，湿红花欲吐。胡蝶弱还飞，流莺涩亦语。造化暗推移，峭寒曾莫阻。不息即天机，吾悟养生主。
周忠毅公墨迹卷送藏焦山诗为赵季梅中翰作
作者：陈作霖
朝代：清

我昔泛棹游焦山，曾见杨公所遗之玉带。文襄谋略海内传，能途逆瑾功尤大。又尝驱车上春明，得向椒山杨公祠堂亲展拜。平生胆不借蚺蛇，尚留谏草壁间发光怪。胜朝气节无与俦，正嘉诸臣通沆瀣。下逮天启昏乱朝，西台謇谔洵为最。御史周公铁作肝，立朝慷慨称匪懈。对仗弹章劾厂公，不惮五虎十彪逞毒害。朝归乡里暮圜扉，击佞未成甘首碎。遗文零落不可知，傥获缣缃生敬爱。吴江地僻公故乡，梅叟来居学官廨。耆文好古擅风雅，休沐余闲阅书画。贾人不识公手书，捆束牛腰市中卖。百钱买得喜欲颠，细字联珠大编贝。装池釐订具苦心，伏暑阑时勤晾晒。移官携向金陵来，箧笥深藏防破坏。因思名臣墨迹以人重，片纸俱堪阅时代。何况草书神妙走龙蛇，居然争坐位帖同一派。天留神物不敢私，广大流传推法界。何妨施向枯木堂，解脱因缘两无碍。遍徵题咏为证盟，欲令海天佛国添佳话。永嘉方伯本通儒，护法宰官拥冠盖。巧偷豪夺防未然，印钤朱纽篆垂薤。从兹人胜坊间定慧寺，常同杨公玉带山门挂。我今对此转踌蹰，绢素多年无不败。何当镌石嵌壁间，得与松筠庵中谏草之堂遥作配。
感述效涪翁体
作者：陈作霖
朝代：清

少时好博情不专，晚年学道忘蹄筌。日长掩书不复读，森然万象来我前。后生问我何宗旨，笑而不答坐隐几。秋深闻得木稚香，乃知吾无隐乎尔。我今衰朽百无用，一枝老笔犹飞动。建康嘉瑞颂赤乌，《太玄》终篇吐白凤。尚忆嬉游科举场，后来声望重江乡。他时人傥传遗稿，莫误虞山拂水庄。
感述效涪翁体·其一
作者：陈作霖
朝代：清

少时好博情不专，晚年学道忘蹄筌。日长掩书不复读，森然万象来我前。后生问我何宗旨，笑而不答坐隐几。秋深闻得木稚香，乃知吾无隐乎尔。
感述效涪翁体·其二
作者：陈作霖
朝代：清

我今衰朽百无用，一枝老笔犹飞动。建康嘉瑞颂赤乌，《太玄》终篇吐白凤。尚忆嬉游科举场，后来声望重江乡。他时人傥传遗稿，莫误虞山拂水庄。
放歌
作者：陈作霖
朝代：清

寒风飒飒吹屋破，明星挂檐如月大。中夜忧思不能卧，披衣独起挑镫坐。丈夫岂合常穷饿，牢落风尘偏轗轲，局天蹐地愁无那。愁无那，心忉忉。夜欲曙，鸡三号，拔剑斫地歌声高。走虽不能及奔马，力虽不能挽强弓。平生揣摩五千卷，略则黄石韬太公。料天下事屡奇中，视贼伎俩掌上同。傥使参谋向帷幄，未必不成分寸功。况兼一枝琳瑀笔，飞书草檄颇自雄。岂若谈空说有辈，只合束之高阁中。茫茫宇宙无知己，仰天吐气成白虹。侧闻江淮诸元戎，延揽似有名将风。我欲仗策相追从，短后裤褶骑黄骢，军门长揖谁为通。水涌必由泉源注，木茂必由根本固。我家百口渺何处，吴越晋秦各异路。吴越烽烟高接天，死生消息都茫然。晋秦山川复险峻，脂车秣马愁难进，每一念之心烦懑。安得聚居安乐乡，土地膏腴田亩良。种以黍稷杂稻粱，上为祖宗供烝尝，下为宗族给衣粮。其余亲友来我旁，尽情施予慨以慷。不愁挥尽黄金黄，呜呼此愿何时偿。读书不能救奇穷，旁人劝我学老农。识字不能免愁苦，旁人劝我学良贾。秉耒不知耘与耕，据算不知亏与盈，学农学贾皆无成。如此迂腐君莫笑，富贵从来难逆料。力田农，虽可为，水旱毕竟随天时。居奇贾，虽可作，慢藏亦恐遭奇祸。不如潜心经济与文章，始则困兮终则昌。
放歌·其一
作者：陈作霖
朝代：清

寒风飒飒吹屋破，明星挂檐如月大。中夜忧思不能卧，披衣独起挑镫坐。丈夫岂合常穷饿，牢落风尘偏轗轲，局天蹐地愁无那。愁无那，心忉忉。夜欲曙，鸡三号，拔剑斫地歌声高。
放歌·其三
作者：陈作霖
朝代：清

水涌必由泉源注，木茂必由根本固。我家百口渺何处，吴越晋秦各异路。吴越烽烟高接天，死生消息都茫然。晋秦山川复险峻，脂车秣马愁难进，每一念之心烦懑。安得聚居安乐乡，土地膏腴田亩良。种以黍稷杂稻粱，上为祖宗供烝尝，下为宗族给衣粮。其余亲友来我旁，尽情施予慨以慷。不愁挥尽黄金黄，呜呼此愿何时偿。
放歌·其二
作者：陈作霖
朝代：清

走虽不能及奔马，力虽不能挽强弓。平生揣摩五千卷，略则黄石韬太公。料天下事屡奇中，视贼伎俩掌上同。傥使参谋向帷幄，未必不成分寸功。况兼一枝琳瑀笔，飞书草檄颇自雄。岂若谈空说有辈，只合束之高阁中。茫茫宇宙无知己，仰天吐气成白虹。侧闻江淮诸元戎，延揽似有名将风。我欲仗策相追从，短后裤褶骑黄骢，军门长揖谁为通。
放歌·其四
作者：陈作霖
朝代：清

读书不能救奇穷，旁人劝我学老农。识字不能免愁苦，旁人劝我学良贾。秉耒不知耘与耕，据算不知亏与盈，学农学贾皆无成。如此迂腐君莫笑，富贵从来难逆料。力田农，虽可为，水旱毕竟随天时。居奇贾，虽可作，慢藏亦恐遭奇祸。不如潜心经济与文章，始则困兮终则昌。
春夜寒甚怀凤生
作者：陈作霖
朝代：清

三月将半春未归，海棠冻僵红不肥。满天密云悭作雨，朔风料峭寒砭肌。此时摊书拥裘坐，微吟肯辍镫前课。漏滴铜壶宵已深，淡月窥帘趁窗破。北乡飞鸿逐去尘，谁怜怀远意逡巡。深居斗室犹嫌冷，况尔风檐对策人。
胭脂井吊张丽华
作者：陈作霖
朝代：清

春江花月南朝冷，床下军书报边警。狎客欢筵未及终，镜明照彻山河影。台城古井苔花红，临春结绮楼皆空。君王妃子甘同梦，尘飞不到潜龙宫。国亡难备牵羊礼，碧血凝膏谁为洗。美人至竟不负君，未共宣华人晋邸。
鸳鸯湖边望烟雨楼
作者：陈作霖
朝代：清

风起鸳鸯湖上秋，临流欲渡苦无舟。我来竟未逢烟雨，红出斜阳画里楼。
哭程夫人
作者：陈佩
朝代：清

忽驾青鸾返碧虚，琼花吹折痛何如。修文应是才人尽，徵到姮娥旧侍书。
瘦菊为小婢作
作者：陈佩
朝代：清

瘦菊依阶砌，檐深承露难。莫言根蒂弱，翻足奈秋寒。
秣陵道驴背上吟
作者：陈佩珩
朝代：清

日暮秣陵道，空江生澹烟。乡云埋楚岫，诗魄落吴天。红叶风双镫，黄花雨一鞭。五年三白下，愁绝为名牵。
挽张百熙联
作者：陈保彝
朝代：清
体裁：联

天恩优恤，士论翕称，生也荣，死也哀，公复何恨；患政待兴，强邻愈逼，人之亡，国之瘁，天竟难知。
乞假归里留别都门诸同人
作者：陈倬
朝代：清

回头通籍廿年多，揽镜惊看鬓渐皤。寥落晨星同辈少，团圞明月好时过。功名蹭蹬鲇缘竹，富贵虚无蚁梦柯。坐对茶烟轻飏处，萧然禅榻病维摩。收拾朝衫锦已荐，芒鞋竹杖养疴便。破除尘网蛛真隐，老困盐车马不前。落叶离根伤旅舍，焚巢瘁羽感中年。新词且唱江南好，笠泽风帆邓尉箯。
乞假归里留别都门诸同人·其一
作者：陈倬
朝代：清

回头通籍廿年多，揽镜惊看鬓渐皤。寥落晨星同辈少，团圞明月好时过。功名蹭蹬鲇缘竹，富贵虚无蚁梦柯。坐对茶烟轻飏处，萧然禅榻病维摩。
乞假归里留别都门诸同人·其二
作者：陈倬
朝代：清

收拾朝衫锦已荐，芒鞋竹杖养疴便。破除尘网蛛真隐，老困盐车马不前。落叶离根伤旅舍，焚巢瘁羽感中年。新词且唱江南好，笠泽风帆邓尉箯。
武清道中
作者：陈倬
朝代：清

河水望南流，我舟向北征。湍急不得前，如蚁磨上行。长绳系桅顶，曳纤邪许声。篙师船头立，浅濑努力撑。天意复中阻，石尤忽怒鸣。且前亦且却，水风激砰訇。同舟客烦恼，心摇如悬旌。迟迟行若此，何时达帝京。余意独不然，虑怛心自平。拂衣辞故国，携家泛大瀛。瞬息数百里，高浪驱鲲鲸。顿者受以渐，大造有权衡。但求尺寸进，莫与天公争。譬诸九仞山，覆篑功终成。回顾沙渚畔，清梦鸥不惊。
马陵道中
作者：陈倬
朝代：清

运河水浅碍舟行，辘辘征车走一程。人语冲寒过小市，马蹄和雪踏新晴。沙飞旷野天无色，风撼危崖树有声。遥指帆樯出京口，金焦山色隔江迎。
六十自寿联
作者：陈偕灿
朝代：清
体裁：联

荣枯看到婆娑树；阅历忙于顷刻花。
挽刘明府联
作者：陈偕灿
朝代：清
体裁：联

既饮醇酒，又近妇人，到得此间，早已生还无可望；便作好官，兼爱百姓，留些空子，纵教死去不能饶。
挽妻联
作者：陈偕灿
朝代：清
体裁：联

从忧患来，从冷暖来，从生死来，从诗歌酝酿来，十五载风雅倡随，都不记君是红颜，我为白首；无小家气，无脂粉气，无寒俭气，无柴米夫妻气，千余里关河鼙鼓，悔未遂花间课子，柳外归耕。
挽曾燠联
作者：陈偕灿
朝代：清
体裁：联

燕市酒添前度绿；广陵花忆昔年红。
挽胡仲玉联
作者：陈偕灿
朝代：清
体裁：联

满目云山缞墨去；一天风雪旅魂归。
晚泊
作者：陈偕灿
朝代：清

知有人家在，疏镫出远林。鱼龙腥夜市，烟水淡秋阴。月是诗人魄，波淘壮士心。吾生齐得丧，何用叹华簪。
游栖霞寺作歌
作者：陈偕灿
朝代：清

山寺横枕空山麓，下瞰澄江浸寒绿。十年有约践何迟，坐令山灵笑鹿鹿。峭帆昨自京口来，潮声风力帆争开。船头葱翠忽吹堕，瞥眼已见山崔嵬。入寺但见山，入山遥见寺。寺藏山曲云为封，山入寺楼雨飞翠。翠卷飞涛天半起，佛镫无焰盦如水。四围苔色上蒲团，一杵斋钟出林里。我从尘境踏尘忙，到此须发森寒芒。深潭昼黑龙腥出，古柏巢空鹤梦凉。层崖侧巘不可数，芒鞋更入阴森处。荒荒斜日忽不明，遮断青松二百树。树杪飒飒寒泉声，四时洞壑殊阴晴。旧宅好寻明处士，移家拟访陶通明。山下旧有六朝墓，玉鱼金碗成千古。秋坟鬼唱血磷青，历劫山川一抔土。逝将结屋乳泉东，悬崖撒手寻遗踪。山中石芝傥可食，不用贪看纱帽峰。
燕子楼联
作者：陈偕灿
朝代：清
体裁：联

歌舞易阑金粉尽；兴亡闲话玳梁空。
登孤山
作者：陈偕灿
朝代：清

孤山屹立山形孤，中流锁钥如门郛。长江到此势一束，东去汇泽为彭湖。湖光右射若明镜，江水左泄难方隅。银涛漰湃地天杳，渺视万舸如群凫。我疑禹迹亲到处，五丁策遣夷娥驱。蛟龙窟宅一砥柱，地轴镇压分吴都。中流遣舄事太亵，彭郎远嫁宁非诬。古殿阴森试展拜，默见翠羽排明珠。湘君神女例庙祀，十姨二姑何必无。危栏下瞰不可极，浪花倒卷奔天吴。古今茫茫忧患积，岁月忽忽江河趋。下山击楫浩歌去，船头飒飒吹菰蒲。
福州鼓山喝水岩联
作者：陈偕灿
朝代：清
体裁：联

一水定中孤佛瘦；万松深处老龙吟。
福州鼓山白云堂联
作者：陈偕灿
朝代：清
体裁：联

三山苍翠分旗鼓；一柱风涛砥越瓯。
福州鼓山白云堂联
作者：陈偕灿
朝代：清
体裁：联

钟磬出林和石籁；风泉绕屋送秋声。
舟中望五老峰
作者：陈偕灿
朝代：清

我昨买棹渡彭蠡，北风打头吹细雨。庐山缥缈没云中，九十九峰那得数。朝来新霁湖光融，船头无数青芙蓉。舟人呼我看山起，插天直指五老峰。五老云中称遁叟，商山四皓难为友。女娲煅鍊巨灵摩，混沌至今形不朽。九叠丹屏不可扪，三桥横互开重门。香炉列案紫烟袅，其他一一如儿孙。嗟余学道苦未得，探奇不到长庚宅。诛茅有约负重来，坐令匡君为惋惜。今年四十已华颠，五老相看犹少年。山中石芝傥可得，梨眉鹤发真顽仙。明当更与山灵约，壮游何用夸五岳。径骖白鹿从卢敖，谁道长生不可学。
赠周椒石联
作者：陈偕灿
朝代：清
体裁：联

琴榻香阑临画稿；讼庭花落待诗囊。
赠徐宗干联
作者：陈偕灿
朝代：清
体裁：联

东海才名高孝穆；西京循吏重文翁。
赠杨庆琛联
作者：陈偕灿
朝代：清
体裁：联

洛社人皆推国老；平泉天与养诗翁。
赠林则徐联
作者：陈偕灿
朝代：清
体裁：联

天下安危韩魏国；苍生霖雨谢东山。
赠林昌彝联
作者：陈偕灿
朝代：清
体裁：联

酒不能豪偏好客；米犹难索爱藏书。
赠某司马联
作者：陈偕灿
朝代：清
体裁：联

官能重莅方知政；事到难为始见才。
赠雪樵联
作者：陈偕灿
朝代：清
体裁：联

一醉好从愁里买；百年争向死前忙。
送友人赴剑津联
作者：陈偕灿
朝代：清
体裁：联

何事不浮云，春草春波，遽尔送君南浦；将诗难度日，采薇采蕨，请看待我西山。
金吾名马歌
作者：陈偕灿
朝代：清

霜蹄腾踏狮花鞚。天产神骏储神用。一朝事起奋奇功，功成死亦邱山重。是时秋狝驻鸾舆，小丑仓卒窥皇都。行在肃静寒刁斗，羽书飞报执金吾。金吾报国能忘身，马亦奋报金吾恩。白涧路百五十里，顷刻已达东华门。蕉苻扫净渠魁缚，汗血桃花如雨落。地上麒麟死不僵，天边房驷寒侵角。海内升平用武稀，酬恩已分终驰驱。奚官入告金吾吁，丹青曹霸能图之。图成感慨系以诗，艺林属和纷离披。回忆寻常无事时，群马食粟同骖羁。事穷见节身其危，不尔碌碌终无奇。马兮何幸为公知，功名麟阁长追随。士死知己亦良幸，感激因公增涕洟。愿公爱士如爱马，毋令遭逢出马下。
黄树斋侍御招同人宴集陶然亭时余将有玉田之行作此志别
作者：陈偕灿
朝代：清

各有千秋想，输君早致身。神龙方作雨，病鹤尚依人。去住情无奈，悲歌意更真。明昕望南浦，行矣孔璋贫。
决绝词
作者：陈僖
朝代：清

我生胡不辰，遭乱为妇女。出门路不识，见人羞不语。孤城遭寇侵，寇去来军旅。玉石全未分，杀人血漂杵。夫死虏其妻，仳离失居处。被虏强从军，哀哀泪成渚。
友人至自三韩感赋时又有大梁之行
作者：陈僖
朝代：清

草堂寂寞奈春何，旧友惟余燕子过。才尽半倾青玉案，客来新自白狼河。樽前鸡黍中原月，袖里风光塞外歌。千载梁园今已矣，驱车且缓渡滹沱。
家居杂诗
作者：陈僖
朝代：清

半厦茅堂一亩田，恬然高卧便登仙。禅心坐我蒲团日，髀肉输人壮盛年。疏懒不歌招隐赋，经营欲办买山钱。长林未识何时遂，露湿新秋听晚蝉。
挽林天龄联
作者：陈儆夫
朝代：清
体裁：联

先皇尚北面尊师，度在人亡，动天朝故笏悼思，史馆他年应补传；长者以西宾迟我，情深缘浅，怅江上扁舟相访，灯窗中夜哭遗书。
步自杏花村遵湖堤过钟楼至上蓝寺同王尊素程鸣玉访坚忍拙生二开士不值归路得诗
作者：陈允衡
朝代：清
体裁：五言律诗

古寺闲寻得，篱疏竹数竿。僧偏渡江早，客正入山难。土锉烟初断，香台影自寒。皈依何日是，愁思又无端。
王安又招同施次仲周鹤田诸君游响山兼访杓司不值
作者：陈允衡
朝代：清
体裁：五言律诗

探山只数里，倚棹变阴晴。草树依城转，凫鸥傍水轻。松风生夜色，人语杂溪声。隐者不可见，空余钓石情。
东游
作者：陈允颐
朝代：清

言旋欧土甫经年，忽漫浮槎到日边。濯足沧溟惊海若，纵眸寰宇渺齐烟。秋津浩荡疑无地，富岳恢奇别有天。南望中山北平壤，我思王会一怦然。
挽郭嵩焘联
作者：陈允颐
朝代：清
体裁：联

热血洒南州，知公夙夜丹忱，当倥偬戎马，为曾胡左李排难解纷，惜三湘耆旧凋零，天不慭遗兹一老；刚肠逾北海，顾我独回青睐，溯揖让敦槃，与英法德俄讲信修睦，看万国名贤图画，人无异议足千秋。
锡兰古寺作
作者：陈允颐
朝代：清

谈何容易到西天，入手欣翻贝叶篇。龙汉劫余开世界，鸿泥印遍悟因缘。青鸾一去无消息，白马重来有岁年。尘海茫茫情海竭，回头我亦欲逃禅。
鸥梦楼即席敬步节使原韵
作者：陈允颐
朝代：清

夕照衔山月上天，烟波极目思悠然。士从魏晋多于鲫，诗到齐梁噪等蝉。澄景漾成千尺练，秋声迸入四条弦。不知何似南楼宴，其事其人要可传。
挽宁靖王诗
作者：陈元图
朝代：清

匿迹文身学楚狂，飘零故国望斜阳。东平百世思风度，北地千秋有耿光。遗恨难消银海怒，幽魂悽切玉蟾凉。荒坟草绿眠狐兔，寒雨清明堪断肠。
东郊新晴
作者：陈元炳
朝代：清

二月春光丽，东郊雨乍晴。野桥低白水，林鸟弄新声。熳烂花茵遍，旖旎绿缛生。霞纹辉碧甸，爽气映孤城。匝地春风煖，连天秀色明。徘徊青郭外，锦绣发蓬瀛。
向日葵
作者：陈元炳
朝代：清

韶光归汉苑，葵色丽江浔。欲壮三春景，长倾一片心。日烘舒蕊赤，霞茜缀茎金。拨雾迎朝霭，披星送夕岑。脚根犹自卫，尘翳漫相侵。倘得依丹陛，输诚在寸忱。
淡溪秋月
作者：陈元炳
朝代：清

截肪澄碧汉，溪色净深秋。淡池光拖练，轻沉渚浴鸥。野平辉遍积，寒浸碧筛流。宵尽天香落，波摇兔影浮。几重深浅树，一抹荻芦舟。骚客言归去，空潭落斗牛。
挽张百熙联
作者：陈元珖
朝代：清
体裁：联

复塾庠旧制于数千年，百代文昌，追踪孝友，奚止试蜀试粤试齐徵盛事；开梯航新政通亿万里，一朝创造，陵铄古今，况犹司患司士司会楙嘉猷。
挽张之洞联
作者：陈元祥
朝代：清
体裁：联

大唐金鉴炳千秋，风度楼中，犹数南皮时相；国朝文襄凡几谥，左黄座上，又增北斗台星。
挽张百熙联
作者：陈元祥
朝代：清
体裁：联

昔开学政，今开邮政，只余紫佩孤忠，绋谕临风邀上悼；公诚育才，蒙诚弃才，重复白圭数语，山颓此日泣南容。
贺张百熙60寿联
作者：陈元祥
朝代：清
体裁：联

公度摄生，俾寿而艾；横渠理学，为世所宗。
寄周澹岩幽居
作者：陈元禄
朝代：清

径仄少人过，萧萧生薜萝。青山当户远，黄叶闭门多。阮籍惟宜酒，陶潜许放歌。科头倚秋树，幽梦正婆娑。
九日游打鼓岩
作者：陈元荣
朝代：清

为想渊明把酒时，几人重九独题诗。惊寒白雁霜前落，带雾高峰鸟道奇。石壁流泉猿斗果，僧窗翠柏鹭斜涯。柴扉掩梦曾游处，报道秋山寄远思。
晚登龟山
作者：陈元荣
朝代：清

翠竹与松阴，千江一月沉。峰高云有意，树静鸟无心。烟火城中望，僧徒洞里寻。岚光浮欲滴，最好是疏林。
琅峤潮声
作者：陈元荣
朝代：清

空斋寂寞暮，琅峤涌潮新。硖险疑迷渡，声嘘乍报春。雪山堆日暖，鼍鼓喊沙银。度云寒螺蜃，微飙动甲鳞。海门奔似马，仙岛净无尘。独有江湖客，偏惊梦里亲。
四江口吊程忠悯学启
作者：陈元鼎
朝代：清

微风引轻桡，舟出四江口。推窗延远瞩，晴色横广亩。侧闻程将军，于此殄群丑。合围气不挠，转斗勇逾赳。我如哮虎阚，彼已鋋鹿走。杀贼数万人，积尸等冈阜。自兹贼胆落，坚城取唾手。迅扫恢全疆，不待一载后。此战开先声，论功实称首。余威积草木，飒飒犹怒吼。方今厚酬庸，群公各圭卣。伤哉殉马革，英雄先骨朽。时来事竟成，数尽名空寿。鼙鼓兴遐思，余慨落樽酒。
岁暮杂感
作者：陈元鼎
朝代：清

干戈丛里幸生存，辛苦全家涕泪痕。风雪压天催急景，江湖满地剩惊魂。自遭离乱怜王粲，早遁遐荒愧邴原。见说黄巾犹咫尺，扁舟何处武陵源。满袖炉香拜玉除，日华长捧五云居。曾依阿阁惭凡鸟，未浥洪波感涸鱼。魏阙觚棱空有梦，远方端绮久无书。液池多少垂垂柳，换叶移根总不如。故园回首乱云低，烟雨河山正鼓鼙。惭见市廛通负戴，尚惊道路叹流离。沙虫劫后惊全改，海鹤归时望欲迷。蓑笠盟言吾岂负，鬼车啼血遍溪西。练饷人皆罄积储，算缗利早尽舟车。司农屡变输将法，古史空存食货书。纡策风云仍仰屋，榷关山海又成墟。还闻款敌需缯帛，虚牝黄金恨有余。
岁暮杂感·其一
作者：陈元鼎
朝代：清

干戈丛里幸生存，辛苦全家涕泪痕。风雪压天催急景，江湖满地剩惊魂。自遭离乱怜王粲，早遁遐荒愧邴原。见说黄巾犹咫尺，扁舟何处武陵源。
岁暮杂感·其三
作者：陈元鼎
朝代：清

故园回首乱云低，烟雨河山正鼓鼙。惭见市廛通负戴，尚惊道路叹流离。沙虫劫后惊全改，海鹤归时望欲迷。蓑笠盟言吾岂负，鬼车啼血遍溪西。
岁暮杂感·其二
作者：陈元鼎
朝代：清

满袖炉香拜玉除，日华长捧五云居。曾依阿阁惭凡鸟，未浥洪波感涸鱼。魏阙觚棱空有梦，远方端绮久无书。液池多少垂垂柳，换叶移根总不如。
岁暮杂感·其四
作者：陈元鼎
朝代：清

练饷人皆罄积储，算缗利早尽舟车。司农屡变输将法，古史空存食货书。纡策风云仍仰屋，榷关山海又成墟。还闻款敌需缯帛，虚牝黄金恨有余。
汪舟次先生临晋唐诸帖卷
作者：陈元鼎
朝代：清

北碑南帖派徒分，书到通神自不群。总向山阴探龙颔，得鳞得爪尽拿云。能于擪拓贯毫芒，煜煜千镫共一光。想见临池得意处，金壶浓泛墨花香。鸿词诸老各精神，却忆先人蹑后尘。都为文名掩书法，劫灰无处觅青珉。
汪舟次先生临晋唐诸帖卷·其一
作者：陈元鼎
朝代：清

北碑南帖派徒分，书到通神自不群。总向山阴探龙颔，得鳞得爪尽拿云。
汪舟次先生临晋唐诸帖卷·其三
作者：陈元鼎
朝代：清

鸿词诸老各精神，却忆先人蹑后尘。都为文名掩书法，劫灰无处觅青珉。
汪舟次先生临晋唐诸帖卷·其二
作者：陈元鼎
朝代：清

能于擪拓贯毫芒，煜煜千镫共一光。想见临池得意处，金壶浓泛墨花香。
出哨
作者：陈兆仑
朝代：清

博带褒衣出木兰，回头未觉赋才难。要将七字欺淫丽，大猎王庭侍可汗。
南天门
作者：陈兆仑
朝代：清

岭路千寻一线环，沿缘石角缓跻攀。登高宋使孤烟散，唱凯辽师倦羽还。袖底瓯翻星汉水，马前笏插塞门山。我来平世家中外，不觉行经虎豹关。
古北口题驿壁即赠吴提戎宜斋
作者：陈兆仑
朝代：清

叠锁重关巩上都，娲皇削出岳灵扶。气吞漠野连天尽，足蹴潮河望海趋。直北云黄屯圈马，迤西月黑控飞孤。据鞍颇牧今能用，卧护犹应胜壮夫。
塞下柳
作者：陈兆仑
朝代：清

一例秋深落更残，独饶春意岂无端。龙钟双视西风路，驻马攀条仔细看。青璅门前一两行，飘萧坠叶拂衣裳。未妨人比秋娘老，剩粉残膏也自香。折尽高枝与亚枝，江潭凄恻早秋时。只因易得翻无况，要在关山笛里吹。悲喜关心物换形，细思吾亦偶然经。何人此会为迁客，肠断红桥暮雨青。
塞下柳·其一
作者：陈兆仑
朝代：清

一例秋深落更残，独饶春意岂无端。龙钟双视西风路，驻马攀条仔细看。
塞下柳·其三
作者：陈兆仑
朝代：清

折尽高枝与亚枝，江潭凄恻早秋时。只因易得翻无况，要在关山笛里吹。
塞下柳·其二
作者：陈兆仑
朝代：清

青璅门前一两行，飘萧坠叶拂衣裳。未妨人比秋娘老，剩粉残膏也自香。
塞下柳·其四
作者：陈兆仑
朝代：清

悲喜关心物换形，细思吾亦偶然经。何人此会为迁客，肠断红桥暮雨青。
波罗莫林止顿二日得即事断句
作者：陈兆仑
朝代：清

黑章黄质老山隈，千载哀牢再夺胎。斜日和门生气索，腥风犹自逐人来。护儿恶兽有心肝，胁挟堪怜欲脱难。石赵竟能戕阿铁，漫将名姓与同看。单于献地空游牧，满谷牛羊化鹿群。不是猎围秋一举，枉教大福拥山君。枯龟骨相百无能，横帐居然枕碧层。见说小空来白昼，自疑禅榻坐高僧。
波罗莫林止顿二日得即事断句·其一
作者：陈兆仑
朝代：清

黑章黄质老山隈，千载哀牢再夺胎。斜日和门生气索，腥风犹自逐人来。
波罗莫林止顿二日得即事断句·其三
作者：陈兆仑
朝代：清

单于献地空游牧，满谷牛羊化鹿群。不是猎围秋一举，枉教大福拥山君。
波罗莫林止顿二日得即事断句·其二
作者：陈兆仑
朝代：清

护儿恶兽有心肝，胁挟堪怜欲脱难。石赵竟能戕阿铁，漫将名姓与同看。
波罗莫林止顿二日得即事断句·其四
作者：陈兆仑
朝代：清

枯龟骨相百无能，横帐居然枕碧层。见说小空来白昼，自疑禅榻坐高僧。
白檀河过马
作者：陈兆仑
朝代：清

檀州河水如奔雷，千山瀑涨争盘回。方舟渡人不渡马，人马竞渡声喧豗。佽飞射士逐凫藻，羽林骁骑鞭龙媒。投空撇波一以去，嗟呀万辈河之隈。善马神閒翘足待，驽马气夺低头催。常马辟易不计里，骄马偃蹇频来回。圉人或不谙马性，愿公无渡少徘徊。沙头赤立者谁子，塞下勇健伊为魁。自言百钱过两马，青铜吾宝金如灰。解鞍付与蹇共眇，双挽尾鬣相排推。口濆瀺灂巨鱼避，足蹴霜雪洪涛开。六尺无从辨腹脊，双尖未没时騀嵬。有如流沙自天产，贰师拔剑驱衔枚。又如牛渚自地出，神人执策左把麾。移时爬沙作蟾步，倏尔腾上辞沿洄。我马经危犹股慄，何渠作气殊未衰。同人三两并视此，一笑便欲倾金罍。洪钧铸物各有用，蠢愚何必非良材。马倚此人如良造，我倚此马犹舆台。大川何嫌径利涉，人马相得无相猜。
赵北口题壁
作者：陈兆仑
朝代：清

铁马金戈迹久陈，升平时节物同春。儿终厮养无奇策，客似相如亦贱臣。比屋老渔閒挂网，拾樵村媪竞担薪。从教风日酣高树，合遣余温拂冻鳞。
送定北军出居庸关马上作
作者：陈兆仑
朝代：清

天下九塞此雄北，过此回头望北极。驼山虎峪雪初消，绝少丸泥唯乱石。乱石荒荒非一形，面目欹倾不可识。奇鬼侧出不惭丑，困兽前奔忽回偪。忆到洪炉铸物初，工成于此投沙砾。无心作垒垒以成，付与王公资守国。居庸秦置汉军都，百战千秒争失得。谁知在德不在险，断碣寒苔半销蚀。圣朝威德统中外，万里穷荒犹户阈。沿边蕃部逐行商，驱马鞭羊出复入。那用堆金讲市台，免教番上防秋檄。休养苍生百十年，皞皞熙熙忘帝力。夭骄悖慢从古有，轩后爰勤三驾迹。长鲸归骨遗孽存，青海虽歼酋未获。前年彗帚出金方，近见莎车叩汉壁。堂堂天宇大包荒，岂得关门谢穷客。又况庙胜洞幽远，一弛一张讵易测。征西定北分两道，见北知西威燀赫。燕山超距上飞梯，东海虚弦落过翼。细路盘盘不方轨，贯鱼唯唯无淹刻。韬锋蓄锐静人声，风旆星旗移曙色。我生生计弄柔翰，谬尹神州殊忝职。幸得初从壁上观，监护严程奉新敕。欣兹节制中古法，据鞍默卜师行克。丈夫五十不为老，髀肉空生增叹息。马前霜雪马后花，儿女之言休啧啧。
送蔡葛山少司寇告养归漳浦
作者：陈兆仑
朝代：清

迢遥江路白华明，归思匆匆减别情。燕子翼乾秋社节，婴儿风落刺桐城。三峰对酒迎春气，廿载孤眠听漏声。剩有故衣珍重在，线痕密密似临行。
重过玲珑山同皇四子追和倪太仆敬堂韵
作者：陈兆仑
朝代：清

君不见木兰北去路转东，有山不夜如烛龙。倘逢西僧问，定是灵鹫峰，任尔横看侧看光明同。缅昔娲皇巧，大圜罗其胸。补虚炼石有模范，特留此式标元功。又怪神禹迹，不受造物笼。巨灵高掌竟未到，异穴宛转栖寒风。盈盈玉女下窥视，丑丑出鬼难为容。匆匆还云夜假宿，皑皑阴雪夏不融。素娥纤纤凝黛浅，扶桑拂拂悬规重。白毫团团顶自现，新磨濯濯奁无封。笙簧暗奏窈窈洞，睥睨瑰立崇崇墉。条条刁刁噫气噫，闪闪烁烁中星中。毛举众形似，略尽光曈昽。请言其外郛，妙与幻化通。初从十里之外望突兀，炯若绛绡委蜕落照红。旋自远而近，岩若石梁南畔之偃松，霜零雹打青茸茸。委蛇黝纠兮，生若象鼻舒钩探束藁。荒凉寂历兮，僵若驼峰埋棘惊仙翁。侵寻当面正明目，詄若天关外敞中有宫。六甲飞符疑可致，五丁神力真毋庸。卑莫若鸟道，陋莫若蚕丛。方当王驱此选胜，高张三面凌星虹。因虚共一霍若兽决网，可知人事变化侔天工。前时过此一题句，强为吴语夸吴侬。忆君长篇忽有会，濡毫雪幕犹帘栊。时维九月月既望，波罗叶赤逾东枫。僧机图是其本号，神尧肇锡曰玲珑。喜从马上得险趣，回头笑煞扶衰筇。
雪猎
作者：陈兆仑
朝代：清

雨丝夜散霜风鸣，和门送驾晓正睛。宿云未收旋勃兴，吹作一色连山横。矫首上界浩冥冥，思入围合随飞霙。帝循璐逵游玉京，琪瑶辟尘光英英。淅淅沥沥疑可听，鸟呼兽嗥多寒声。三山素禽来高陵，翩然白凤率以行。天龙曼衍过福庭，鳞间颔下分光平。寒兔抱杵奔圆灵，纤阿留影昨夜经。冰柱四合瑰崚嶒，诡形殊状睹未曾。银章皓羽雉与麖，自昔夸瑞今从轻。择肉命处閒量评，豹钩犀跋群狐抨。谁为侔色更揣称，天予奇怪别有情。麟仁驺义皆告祯，对时祝网七字成。阳春和难悚屏营，安得承诏如马卿。王恭谢庄终腐生，宫袍沾透猎未能。
台湾杂咏
作者：陈兆蕃
朝代：清

茅檐竹壁半耕农，士女于今罢斥烽。山色千年森虎豹，潮声万里撼蛟龙。朝裘午葛边岚异，挝鼓催航野渡冲。自是天开南极处，向来裸发也雍容。天空海阔任婆娑，极目冈陵髻似螺。草地桑苗迟作赋，鸿濛笔墨渐开科。狰狞番女披衣少，劳苦车牛涉水多。五十年前兵甲事，犹馀父老为谈么。
台湾杂咏·其一
作者：陈兆蕃
朝代：清

茅檐竹壁半耕农，士女于今罢斥烽。山色千年森虎豹，潮声万里撼蛟龙。朝裘午葛边岚异，挝鼓催航野渡冲。自是天开南极处，向来裸发也雍容。
台湾杂咏·其二
作者：陈兆蕃
朝代：清

天空海阔任婆娑，极目冈陵髻似螺。草地桑苗迟作赋，鸿濛笔墨渐开科。狰狞番女披衣少，劳苦车牛涉水多。五十年前兵甲事，犹馀父老为谈么。
挽张百熙联
作者：陈光弼
朝代：清
体裁：联

叹弥留忧国，尚恋主恩，惜哉返日无戈，身殁要为天下痛；思策励不才，拟登特剡，空剩生刍盈握，感深翻憾识公迟。
挽曾国藩联
作者：陈光烈
朝代：清
体裁：联

七省被恩膏，伟矣勋名满天下；三台望星象，烂然功业在人间。
挽张之洞联
作者：陈光煦
朝代：清
体裁：联

一纸约调人，不亢不卑，平乱五千万里；三朝真宰辅，无偏无党，尽瘁四十余年。
吴中旅思
作者：陈光縡
朝代：清
体裁：七言律诗

风吹碧浪绕江城，旅馆清尊独夜倾。离恨未消同夙疾，旧游难忆似前生。乍逢云散怜山色，为值花残怨雨声。萍梗天涯计安定，绿杨深处钓舟横。
墙山石帆村
作者：陈光縡
朝代：清
体裁：古风

海上行吟怜海树，蜃楼初散馀烟雾。石帆山上石帆开，似欲乘风横海渡。相传此地有村墟，万树桃花千室居。不知何年海水溢，蛟龙鼓浪倾田庐。居人一去无消息，云潮雨汐迷南北。初晴海上露枯槎，细视街衢犹可识。有人拾得崇宁钱，历数年历心惘然。石阙残碑水中泐，波纹似刻深回旋。更见樽罍状殊异，摩挲散落松花翠。想昔芳筵进酒时，几人歌舞花前醉。桑田沧海向谁论，何处侯门乐事繁。不道有生皆速化，试看海底石帆村。
秋日书怀
作者：陈光縡
朝代：清
体裁：古风

明月出沧波，流光薄云汉。烂烂列宿悬，离离夕烟散。壮志思远游，长歌至夜半。回风谷口来，石壁花影乱。林閒警露鹤，忽振凌云翰。苟怀千里心，宁为耳目玩。
晤园茶楼联
作者：陈光绂
朝代：清
体裁：联

且图良晤；莫负名园。
兴济早发
作者：陈光绪
朝代：清

客镫照壁秋夜昏，月出疑曙车趋行。补被登程续残梦，十里不闻晨鸡鸣。人行未及晓，我行行更早。世间无事贵争先，日暮途穷谁为怜！
间居杂诗
作者：陈光绪
朝代：清

入城买钗钿，渡江买锦绣。问渠将何为，嫁女已及候。薄俗重厚奁，以此密婚媾。岂无有余家，女多家亦瘦。婿家不必贫，女家不必富。但视力所能，百备不一漏。嗟哉尔何愚，甘以奢靡斗。嫁女尽嫁金，毋乃计大谬。不见刘凝妻，装遣散亲旧。大夫三月葬，士则仅逾月。县封有定期，著为春秋律。今人惑堪舆，选地葬无日。野厝苦寒暑，屋殡防嘻出。日久家或落，窀穸赀已竭。郭璞造葬书，但求妥骸骨。藉以博富贵，儿罪岂容发。棺彗未入土，譬如居无室。死不如速朽，圣言有为发。越人多信鬼，此风盛今日。居丧延浮屠，因鬼乃及佛。释氏有何能，云有忏悔术。斯言若安听，已犯异端律。置亲于有罪，子罪先可杀。近来取悦耳，箫管杂饶钹。黄冠更狂诞，上表达天阙。吾徒读儒书，睹此愤难遏。伊川程夫子，遗言当载笔。海外罂粟膏，色如乌鸦乌。因名曰鸦片，论值贵锱铢。初来到闽粤，渐渐及九区。吸食有定候，不可一刻逾。山肩日以耸，冻梨日又癯。彼方与友共，人已将鬼呼。或日倭芙蓉，采入医家书。疗病屡有验，精神赖提扶。不知能毒人，毒深形已枯。记否万历朝，曾禁澹巴菰。古人重去国，越俗轻远游。读书甫及冠，遽为衣食谋。饥驱出门去，不惮道路修。所营无他业，刀笔多依刘。非不供甘旨，莫慰父母忧。欲归不得归，白云空悠悠。他乡作羁客，何如田间叟。终身在乡里，不知行旅愁。团圞聚一室，至乐天伦求。孔骖赠旧馆，范麦恤故交。助丧古来有，谊薄云天高。未闻投瓜李，反望报琼瑶。吾乡遇亲丧，千金瓦砾抛。亲朋送障轴，纷纷悬堂坳。必以多金谢，务使有余饶。不尔即昧礼，便来旁人嘲。吊客有馈赠，竟成市道浇。我欲矫鄙习，瑟柱难去胶。安得定社约，易俗先吾曹。河阳三百年，德安十四世。同居不析产，能法张公艺。昔人尚孝友，子孙知好义。斯真家之肥，一门萃和气。吾越俗不古，同堂居不易。甫毕向平愿，遽分陆贾笥。善哉明郑濂，曾向太祖对。不听妇人言，胜事百忍字。吾乡重事神，年年作大会。届期神出巡，数里盛仪卫。杨柳映春旗，落花飞紫盖。箫鼓闹中流，香烟闻上界。鱼龙各水嬉，咸集罔弗备。遐迩人若狂，舟楫满湖濑。士女竞华饰，儿童结小队。古者祭田祖，礼亦隆报赛。今也尚繁华，毋乃太浪费。
间居杂诗·其一
作者：陈光绪
朝代：清

入城买钗钿，渡江买锦绣。问渠将何为，嫁女已及候。薄俗重厚奁，以此密婚媾。岂无有余家，女多家亦瘦。婿家不必贫，女家不必富。但视力所能，百备不一漏。嗟哉尔何愚，甘以奢靡斗。嫁女尽嫁金，毋乃计大谬。不见刘凝妻，装遣散亲旧。
间居杂诗·其七
作者：陈光绪
朝代：清

河阳三百年，德安十四世。同居不析产，能法张公艺。昔人尚孝友，子孙知好义。斯真家之肥，一门萃和气。吾越俗不古，同堂居不易。甫毕向平愿，遽分陆贾笥。善哉明郑濂，曾向太祖对。不听妇人言，胜事百忍字。
间居杂诗·其三
作者：陈光绪
朝代：清

越人多信鬼，此风盛今日。居丧延浮屠，因鬼乃及佛。释氏有何能，云有忏悔术。斯言若安听，已犯异端律。置亲于有罪，子罪先可杀。近来取悦耳，箫管杂饶钹。黄冠更狂诞，上表达天阙。吾徒读儒书，睹此愤难遏。伊川程夫子，遗言当载笔。
间居杂诗·其二
作者：陈光绪
朝代：清

大夫三月葬，士则仅逾月。县封有定期，著为春秋律。今人惑堪舆，选地葬无日。野厝苦寒暑，屋殡防嘻出。日久家或落，窀穸赀已竭。郭璞造葬书，但求妥骸骨。藉以博富贵，儿罪岂容发。棺彗未入土，譬如居无室。死不如速朽，圣言有为发。
间居杂诗·其五
作者：陈光绪
朝代：清

古人重去国，越俗轻远游。读书甫及冠，遽为衣食谋。饥驱出门去，不惮道路修。所营无他业，刀笔多依刘。非不供甘旨，莫慰父母忧。欲归不得归，白云空悠悠。他乡作羁客，何如田间叟。终身在乡里，不知行旅愁。团圞聚一室，至乐天伦求。
间居杂诗·其八
作者：陈光绪
朝代：清

吾乡重事神，年年作大会。届期神出巡，数里盛仪卫。杨柳映春旗，落花飞紫盖。箫鼓闹中流，香烟闻上界。鱼龙各水嬉，咸集罔弗备。遐迩人若狂，舟楫满湖濑。士女竞华饰，儿童结小队。古者祭田祖，礼亦隆报赛。今也尚繁华，毋乃太浪费。
间居杂诗·其六
作者：陈光绪
朝代：清

孔骖赠旧馆，范麦恤故交。助丧古来有，谊薄云天高。未闻投瓜李，反望报琼瑶。吾乡遇亲丧，千金瓦砾抛。亲朋送障轴，纷纷悬堂坳。必以多金谢，务使有余饶。不尔即昧礼，便来旁人嘲。吊客有馈赠，竟成市道浇。我欲矫鄙习，瑟柱难去胶。安得定社约，易俗先吾曹。
间居杂诗·其四
作者：陈光绪
朝代：清

海外罂粟膏，色如乌鸦乌。因名曰鸦片，论值贵锱铢。初来到闽粤，渐渐及九区。吸食有定候，不可一刻逾。山肩日以耸，冻梨日又癯。彼方与友共，人已将鬼呼。或日倭芙蓉，采入医家书。疗病屡有验，精神赖提扶。不知能毒人，毒深形已枯。记否万历朝，曾禁澹巴菰。
挽张百熙联
作者：陈克刚
朝代：清
体裁：联

圣主悼勋劳，自赐金予谥以来，扶荔披香春罢宴；国人失矜式，当藁弓卧鼓之次，恭桑敬梓日含凄。
弃妇篇
作者：陈克劬
朝代：清

好月不常满，流波无重回。为妇被弃捐，委落同枯荄。君子申信义，三载亲结缡。既得托仁宇，永谓亲光仪。整我玳瑁簪，洁我翡翠帷。膏沐不时御，为君修容姿。君痒妾搔背，君饥妾视炊。君坐侍茵席，君行随履綦。君喜共愉悦，君怒同凄悲。身影两依附，清浊谁见嗤。长风从西来，比翼吹参差。时节一朝异，言语乃致危。霜威厉严冬，勿复回春熙。夹道蕙兰花，下堂不能顾。昔年从此来，今日从此去。妾来兰蕙芒，妾去荆棘长。含冤不用白，所虑君凄凉。君意本相亲，弃捐由妾命。君听偶不聪，岂谓出本性。不惜弃妾身，惧伤君子情。菅蒯虽见遗，君岂忘平生。文轩临玉墀，昔时燕坐处。今应以妾故，寂寞当日暮。流苏宝象床，鸳鸯昔双宿。今应以妾故，明月照单独。席上鹦鹉杯，壁间文绮琴。俱应以妾故，流尘日相寻。兰房深窈窕，留待新人入。愿言胜故人，毋使君意失。百番拂君意，岂无一日好。丑行在君心，勿为他人道。他人萍水俦，君妾昔绸缪。他人鄙妾行，亦复为君羞。广袖合欢襦，昔时君家物。持归不忍浣，上有君手泽。宝镜玉龙缠，妆台旧绣奁。贻留照新人，似妾依君前。君为杨柳枝，妾心杨柳丝。摇落有时遇，缠绵无尽时。
春阴泥人孤怀难遣效何大复明月篇体为春阴曲以寄情得二百八十字
作者：陈克劬
朝代：清

春寒著人如泼水，拥被不知残睡美。起来搴幔盼朝暾，堕地湿云飞不起。海棠一树娇春寒，几日春晴惜粉乾。阴多又压玉肌损，零落一庭红雨残。鹁姑多事声相唤，唤起春愁如雨乱。不语斜窗对落花，燕子微闻替花叹。此时何处不伤春，何处伤春不损神。绿杨津外扁舟子，红杏楼头殢酒人。君行江上蒙春雾，妾上江楼望江树。树长江远望难通，惟有分明梦来去。梦魂一夜到江南，妾意君心两不堪。有恨绿波添晓涨，无情烟树隐春帆。沈沈江上春帆重，帆迟苦被风吹送。行人望断最高楼，远水遥山寂如梦。却忆高楼红粉妆，鸭炉坐烬水沈香。搅愁百丈游丝重，惹恨千丝烟柳长。千丝百丈纷难理，侬亦闲情坐相似。白云迢递望何穷，红豆相思渺难已。闲斋寂寞下帘栊，故故欺人晓院风。散帙连编走红蠹，启窗方网罥青虫。一般有恨和谁诉，永昼迢迢等闲度。竟日伤春春不知，流莺啼过桃花去。
云青马歌
作者：陈克家
朝代：清

天山坑谷如履夷，将军事毕诗人骑。古来赞马千万语，不如辕下逢相知。皇师辗转夙深讨，裴李临军功始表。天生神物应时须，重见云青出横扫。清时谁敢议边才，三十六城空壮哉。但使孙阳行不到，莫嗟绝域老龙媒。
再题蓬莱阁
作者：陈克家
朝代：清

神仙富贵寻常事，独爱人间汗漫游。明月青天思太古，画栏碧海倚新秋。八荒无复藩篱限，一世真悲生死流。他日梦中向空阔，笑横长笛弄扁舟。
夜坐寄稼轩
作者：陈克家
朝代：清

清寒方酒醒，虚馆若山深。一寂捐诗病，千哀起道心。暗蛩霜索响，枯树月移阴。岁晚归船急，应怜独夜吟。
江上夜泊
作者：陈克家
朝代：清

射虎南山空没羽，钓鳌东海忆垂纶。短檠听尽沙洲雨，今夜芦中却有人。
海门庵
作者：陈克家
朝代：清

镜声吹落大荒东，门掩苍苔乱石中。江海潮来人未觉，环山万树已秋风。
游昆山吊徐健庵尚书传是楼故址晚与数客饮山下酒家
作者：陈克家
朝代：清

前山陂陁后山孤，清秋一客穷嬉娱。山前落日看平芜，东海书楼片瓦无。当时兄弟遭明圣，宾客独夸司寇盛。东南遗逸记鸿文，辇毂人才归藻镜。相国立朝持谠言，本朝补谥当谁先。洞庭归来纵遗议，平生风雅犹高骞。编插斯楼万丈光，那知倏忽竟销亡。并无旧话桐阴续，空有遗篇锦箧藏。君不见横云山庄开史局，两行羽伎森红烛。百年文物数江南，岂意故家尽零落。看山莫负草堂新，山月亭亭射酒樽。世上坚牢定何物，古来兴废不须论。
秋夜和方植之丈
作者：陈克家
朝代：清

葛衣初解暑方残，夜罢温经辄倚栏。松月已斜犹满户，海云自落不归山。修翎本志樊笼外，冗土无功笔砚间。览镜久知非食肉，独怜尘土尚朱颜。
章丘怀顾亭林先生
作者：陈克家
朝代：清

泪尽冬青树上枝，田歌义等采薇词。老为北客心犹壮，隐异南阳事可师。结屋不愁无隙地，荷锄谁分枉清时。逸民旷发儒林藻，汗简长留百代思。
记事
作者：陈克家
朝代：清

遗草烧残事可怜，谁令尸谏昧当年。欲凭一疏除群蔽，空抱孤忠入九泉。神室有灵惊白昼，史家何据纪青编。广平不独风微叹，从古生儿几象贤。
闻石甫先生蒙恩赦复官四川奉寄
作者：陈克家
朝代：清

天末旌旗气独森，翻令骄虏耻为禽。交章附和时流议，一斥徘徊圣主心。几见捷书传驿上，共忘烽火照江深。陈汤功罪凭谁讼，曾有军民涕满襟。绾绶重为万里行，主恩谁重复谁轻。蜀门远上青天窄，海岛归来白发盈。直道果难谐世俗，左官犹足见平生。无因一送杨临贺，西望长江落日明。
闻石甫先生蒙恩赦复官四川奉寄·其一
作者：陈克家
朝代：清

天末旌旗气独森，翻令骄虏耻为禽。交章附和时流议，一斥徘徊圣主心。几见捷书传驿上，共忘烽火照江深。陈汤功罪凭谁讼，曾有军民涕满襟。
闻石甫先生蒙恩赦复官四川奉寄·其二
作者：陈克家
朝代：清

绾绶重为万里行，主恩谁重复谁轻。蜀门远上青天窄，海岛归来白发盈。直道果难谐世俗，左官犹足见平生。无因一送杨临贺，西望长江落日明。
除夕
作者：陈克家
朝代：清

此夕千古有，平生志多慨。万物无常盈，智者见未逮。昔闻乾嘉际，茂畅皇风最。治法各精能，余巧及器械。世平衣食充，俗整奇邪退。九重敦旧典，数举南巡旆。朝野同欢娱，遭逢圣祖再。盛年非不长，适已后其会。输租困履亩，游食增几辈。华风纵侈心，番物助妖熊。罗纨窭人衣，珠翠寒女佩。豪家荡箧笥，单户务赊贷。繁华日以加，生理固早隘。上农膏腴地，稍稍弃锄耒。江湖盗贼踪，时时及阛阓。里闾欢节序，父老感时代。吾行宙合间，落拓与时背。饥寒得离别，奔走寡沾溉。小笔聊送穷，邻估未偿债。虚檐出浩歌，孤烛忧心对。岁运默推移，持姤必以夬。官方习修谨，圣政宽宽大。文书检乱丝，老吏颇能耐。英贤尚割断，扶济有规诲。徒言抚黎元，何以酬鼎鼐。清时少年痛，此事前人戒。本无来日计，安取狂言快。惟当守朴直，益自谢倾兑。文采世土苴，冰檗古节概。夜阑复题诗，爆竹一城碎。
题分湖柳氏草堂
作者：陈克家
朝代：清

清明已过树森森，笠泽分流路惯寻。人语橹声诸港晓，水痕云气一湖阴。田园物外真幽绝，乡井书中感易深。安得一春常买酒，柳天横棹对鸣琴。
曹仁宪谨荣寿
作者：陈克昌
朝代：清

元灯垂照绿莎厅，五载清风袭德馨。待士心无分畛域，染人术有甚丹青。后彫寒耐松长茂，晚节香浓菊制龄。记取来年周甲子，悬弧海外又辉星。
偶吟
作者：陈克毅
朝代：清

衰年光景若为欢，划尽烦忧强自宽。鬓已渐凋飘作雪，心经九转炼成丹。原无妄想参风雅，剩有高怀寄岁寒。领略绣窗清净味，课经礼佛且加餐。
天台山题壁八首·其一
作者：陈克珏
朝代：清
体裁：七言绝句

兴酣游癖到天台，尘俗抛除眼界开。古寺云深遮不断，课经声送好风来。
天台山题壁八首·其七
作者：陈克珏
朝代：清
体裁：七言绝句

结茅深处户常扃，衲子潜修养性灵。天外闲云浮野鹤，飞来石上听谈经。
天台山题壁八首·其三
作者：陈克珏
朝代：清
体裁：七言绝句

谢屐携从曲径行，别开图画本天生。泉飞花雨松间落，山长石梁涧上横。
天台山题壁八首·其二
作者：陈克珏
朝代：清
体裁：七言绝句

岭云叠处路回环，溪水溪田一望间。堪羡僧家无个事，何缘修到住深山。
天台山题壁八首·其五
作者：陈克珏
朝代：清
体裁：七言绝句

饭熟胡麻事果真，应知遇合有前因。春深洞口增惆怅，曾见桃花解笑人。
天台山题壁八首·其八
作者：陈克珏
朝代：清
体裁：七言绝句

踏遍芒鞋饱看山，且从忙里学偷闲。昔年子晋吹箫处，输与樵人日往还。
天台山题壁八首·其六
作者：陈克珏
朝代：清
体裁：七言绝句

都缘幽赏此停骖，怪石流泉次第探。无数山僧打斋散，白云红叶任肩担。
天台山题壁八首·其四
作者：陈克珏
朝代：清
体裁：七言绝句

青莲才思有谁俦，天姥曾经说梦游。路转西山闲坐望，连云峰际碧烟浮。
间中
作者：陈兰瑞
朝代：清

万卷围身悔已迟，间中心事晚蝉知。惟寻种竹栽花乐，也作寒蛩病蝶诗。夜雨易催乡梦远，题襟难与素心期。一庭芳草斜阳淡，又是秋风欲到时。
题余芝衫孝廉秋林觅句图
作者：陈兰瑞
朝代：清

秋气满天地，先感诗人心。此心何所著，随城成山林。清泉泻激激，万木声森森。野花无媚色，霜蛩有余音。白云自来往，幽鸟间相寻。翛然坐林下，抱膝惟长吟。
题李牧臣孝廉五少游庐图即送其下第南归
作者：陈兰瑞
朝代：清

昨梦骑鹤凌天风，翠壁丹崖逞千变。醒来身又落尘寰，浮岚埽出庐山面。髫龀曾读藏园诗，拍手惊奇心欲飞。年来复诵妇翁作，无恙溪山俨如昨。新诗摹写愈幽奇，不独攀跻健腰脚。吁嗟乎！陶谢李苏不复生，浮云飞瀑难为情。李君重来继吴蒋，脚踏芙蓉七千丈。或奔幽谷到马尾，或上危崖入龙荡。或卧醉石呼同游，或觅残碑成独往。三石梁边三叠泉，五老峰头五少年。尺吴寸楚眉睫前，功名富贵如春烟。既不能坐我以天池寺侧、佛手崖边，又不能招我以观中之白鹤，赠我以谷底之青莲。使我尘抱顿释沈疴蠲，示我惊人之奇句，引我乡思徒茫然。君本仙才今暂谪，清福平生非易得。但令著述有名山，人海何须计通塞。愿君珍重少年身，雨笠烟筇了夙因。莫教白发成衰懒，笑杀青松社里人。
周中鋐祠堂联
作者：陈其元
朝代：清
体裁：联

百四十年旧迹重开，念先人谊切同舟，数典敢忘其祖；万一千丈钜工告蒇，庆此日江流顺轨，惟公所存者神。
席上赠陈参戎
作者：陈其名
朝代：清
体裁：七言绝句

十载从容博一官，须眉犹带阵云寒。酒酣痛说金川事，自解团花数箭瘢。
昌平道中
作者：陈其名
朝代：清
体裁：七言绝句

居庸山势碧崚嶒，二月春光暖未曾。开到杏花寒食近，年年风雨十三陵。
过袁氏园林
作者：陈其扬
朝代：清

潇湘开三径，幽居乐一窝。楼高俯江竹，径僻入烟萝。淰淰孤云度，寥寥独鸟过。坐来看月上，疏影亦无多。山隐江光白，庭昏镫影红。本凭诗过日，况得酒为功。旧约客先到，兹游兴不穷。所嗟惟物役，来去尚匆匆。
过袁氏园林·其一
作者：陈其扬
朝代：清

潇湘开三径，幽居乐一窝。楼高俯江竹，径僻入烟萝。淰淰孤云度，寥寥独鸟过。坐来看月上，疏影亦无多。
过袁氏园林·其二
作者：陈其扬
朝代：清

山隐江光白，庭昏镫影红。本凭诗过日，况得酒为功。旧约客先到，兹游兴不穷。所嗟惟物役，来去尚匆匆。
赤壁矶石坊
作者：陈其裕
朝代：清
体裁：联

忆当年横槊赋诗，明月依然，回首英雄人不见；看此日开轩把酒，清风如在，犹思江汉水长流。
广州华林寺四大天王殿联
作者：陈其锟
朝代：清
体裁：联

永离盖缠，放无量色光明网；常服善铠，出不思议变化云。
杏林庄厅联
作者：陈其锟
朝代：清
体裁：联

幽咏清觞，托兴类陈无已；抱弦品竹，契怀是左与言。
杏林庄联
作者：陈其锟
朝代：清
体裁：联

种来香国当三月；聘得金台第一花。
海山仙馆联
作者：陈其锟
朝代：清
体裁：联

园是主人身是客；花为四壁船为家。
东津桥看山
作者：陈养元
朝代：清

云多不碍山，云去睹山质。东津县左腋，桥与西津匹。奇峰高入云，变幻状非一。不识面目真，有时露腰膝。好山如好女，防身恐不密。万古抱幽真，蛾眉谁见嫉。中有采芝人，傍崖种丹秫。心与泉石盟，灵妙始挺出。
泊黄州
作者：陈养元
朝代：清

冈山曲屈锁江流，何处春光上客舟。一径草荒人迹石，半城云覆月波楼。垂杨不系青溪梦，微雨偏生碧簟秋。把酒临风歌古调，渚蘋沙鸟起间愁。
挽曾国荃联
作者：陈再益
朝代：清
体裁：联

昔年扫荡半壁妖氛，大器识，大勋劳，曹武惠之威名独著，而况萼楼露湛，节钺重开，共话吴山真有幸；今日扶持三江正气，是长城，是活佛，郭汾阳之福寿堪钦，何期竹院风摧，台星继陨，同悲湘水太无情。
挽曾纪泽联
作者：陈再益
朝代：清
体裁：联

安国睦邻，无愧先人勋业；植根茂业，弥留后世馨香。
吊吴季篯
作者：陈凤昌
朝代：清

书生戎马总非宜，自请前军力不支。毕竟艰危能仗节，果然南八是男儿。溪南溪北两鏖兵，不爱微躯爱令名。淮楚无声人散后，屯军五百殉田横。短衣匹马战城东，八卦山前路已穷。铁炮开花君證果，劫灰佛火彻霄红。留得新诗作墓铭，九原虽死气犹生。赤嵌潮水原非赤，却被先生血染成。大长扶馀说仲坚，一时忠愤竟徒然。六朝金粉笙歌闹，知否台阳有季篯。幽草萋萋白日昏，无人野奠出东门。阿来本是催租吏，收拾遗衣树小坟。
延平祠怀古
作者：陈凤昌
朝代：清

群龙涸死鳄鱼生，瀛海波涛日夜鸣。两岛提封同黑痣，廿年正朔奉朱明。勤王独奋争天力，事父终羞干蛊名。试问奇男元库库，何如当日郑延平。据浙都闽迹渺然，中兴事业委荒烟。沉沙欲折周郎戟，断水难投战士鞭。北向称兵天不共，东来辟国地孤悬。孝陵风雨生秋草，未许遗臣荐豆笾。
延平祠怀古·其一
作者：陈凤昌
朝代：清
体裁：七言律诗

群龙涸死鳄鱼生，瀛海波涛日夜鸣。两岛提封同黑痣，廿年正朔奉朱明。勤王独奋争天力，事父终羞干蛊名。试问奇男元库库，何如当日郑延平。
延平祠怀古·其二
作者：陈凤昌
朝代：清
体裁：七言律诗

据浙都闽迹渺然，中兴事业委荒烟。沉沙欲折周郎戟，断水难投战士鞭。北向称兵天不共，东来辟国地孤悬。孝陵风雨生秋草，未许遗臣荐豆笾。
感怀
作者：陈凤昌
朝代：清

一袭青衫绝世缘，尚馀诗酒习难捐。囊空客与花争笑，屋破风和月伴眠。憔悴首阳愁夕霭，萧条寒食感春鸢。江山本是无情物，话到兴亡亦可怜。
秋望
作者：陈凤昌
朝代：清

柳老西风作意骄，惊蝉强自抱疏条。天连白草横残垒，日落青空涌暮潮。八百孤寒同骨肉，万千黎庶望星轺。不知更有春来否，满眼秋光太寂寥。
依韵酬念祖弟归应省试
作者：陈凯永
朝代：清

河桥折柳怅难留，且试驱车历九州。芳草平沙逢驿骑，斜阳深树见山楼。洛中已识《三都赋》，江上休披六月裘。桂子秋风应早发，好携彩笔渡金沟。
四明山心隶字石刻
作者：陈劢
朝代：清

昔诵皮陆唱和诗，惜未亲探四明岩壑奇。又闻支山杖锡亦崭绝，山前石壁峭若屏风列。上题四明山心四隶字，大书深刻传是汉人笔。生长是邦数十年，名山欲访心惘然。我友裹粮携酒榼，舍舟登陆直穷山之巅。忽睹巨石高十丈，似从太华擘仙掌。耸身特立傍悬崖，瞻之在前非惝恍。汉人隶法称奇古，碑版照耀遍寰宇。字形不过一二寸，摩崖大书人罕睹。昔年嘉定钱宫檐，来修县志夸博淹。广搜唐宋金石刻，录近弃远一任遗珠沧海潜。我友嗜古真成癖，济胜更饶腰脚力。归贻拓本纸墨新，惠我奚啻百朋锡。吁嗟乎！开辟以来有此山，此书历劫未蚀苔藓斑。得毋山灵默呵护，特使千古奇迹长留天地间。
天童寺古柏
作者：陈劢
朝代：清

太白名山古鄮东，结茅自晋永康中。育王晋松化龙去，天童古柏犹青葱。此柏未知何代植，大都伯仲之间肩随从。昔闻天童山下路，二十里外皆青松。载披《图志》稽古迹，诗句曾记王荆公。今亦凋枯殆将尽，纵有新栽，不敌老干常蒙茸。幸哉此柏尚苍古，至今兀立山之中。无异孔明庙前树，根如铁石柯青铜。我来偶然憩林下，两耳谡谡闻清风。问尔何由得年寿，雨露岂独私化工。若非山灵暗呵护，得毋佛力广大多神能。
读王荆公鄞县经游记有感
作者：陈劢
朝代：清

荆公宰吾鄞，学校振士风。石台足师表，楼王皆儒宗。留心及水利，经游详记中。旱涝切民瘼，往返劳行踪。当时青苗法，实惠遍村农。一旦秉钧轴，方期恢前功。任使非其人，海内滋怨恫。近世行社仓，藉口师徽公。良法鲜美意，流弊又安穷。社仓与青苗，得失将毋同。
夜绩课儿作
作者：陈勤
朝代：清

丝丝缫不断，似我泪珠长。松静传虚籁，镫孤作细光。衔环非望报，画荻自堪伤。络纬闻深夜，同兹苦织忙。
秋日幽居
作者：陈勤
朝代：清

叶尽秋深候，西风扫屋尘。鸟饥空啄树，蛩冷渐依人。梦早消江汉，贫常算米薪。敝裙聊自补，累岁御冬频。
腊日书怀
作者：陈勤
朝代：清

门户频年强自支，孤儿长大忆当时。敢言母教能如父，肯为家贫废就师。事业已空馀手泽，诗书不误有人知。天寒欲雪乌犹噪，唤子宵归共一枝。
一寸金
作者：陈匪石
朝代：清

妃瑟泠泠，转瞬微风起蘋末。正水天一色，云开雨霁，东西相望，蟾生乌没。潭影翻秋雪。伤弦雁、唳寒阵结。经行地、菊老萸稀，过了重阳未酬节。万念交萦，江山如画，登台啸声发。问女星曾几，分章云汉，淮流似昔，笼纱烟月。三浅蓬莱水，鱼龙戏、未堪坐阅。层涛壮、海若来思，笑击珊树折。
一萼红·道旁红梅八月忽放一蕊，和白石
作者：陈匪石
朝代：清

野桥阴。有三花两蕊，巾帻记曾簪。烟雨黄肥，池亭绿净，芳事无奈消沈。素商换、凉飔乍入，又树底、催老旧啼禽。长老花光，故人何逊，乘兴谁临。何意一枝春到，正疏桐影里，叶落惊心。苍苔犹斑，丹霞独艳，幽径还耐追寻。信仙梦、罗浮早觉，算今宵、应是价千金。恍若倾城路逢，一顾情深。
丁香结·和清真
作者：陈匪石
朝代：清

疏影窗梅，晚香盆菊，帘外翠红羞陨。甚短更催迅。转画烛、暗滴铜槃珠润。素笺怀袖里，三年字、罢读未忍。停杯无语，有恨漫遣，西江吸尽。风引。念种柳千条，旦夕鸦盘坏阵。淡月悬霄，遥山带郭，黛娥藏晕。还唱琼树旧曲，盼断春阴寸。量腰围多少，惊见休文瘦损。
三姝媚
作者：陈匪石
朝代：清

西风驱过雁。问朝昏阴晴，几回经眼。旧日旗亭，向酒边慵较，夜寒深浅。彩笔谁题，愁未掩、蛛尘蜗篆。醉里朱颜，犹是欢逢，鬓霜惊换。何处嗷嘈丝管。怕幻出春声，梦缘终短。咒钵生花，傍绮筵、曾讶岁阑重见。黍律初吹，还未有、寻芳莺燕。待动何郎诗兴，番风自转。
三部乐·壬午中秋无月
作者：陈匪石
朝代：清

群玉山头，记桂子晚香，四天澄澈。片云遮断，知妒谁家圆月。耐孤冷、偷药姮娥，镇绣奁能启，翠管空设。梦回角枕，唳雁吟蛩凄切。瞿塘寄踪久惯，有素秋万里，野烟遥接。多情许盟白水，教题红叶。倘鲛人、泪珠未竭。星采烂、寒生贝阙。目送去客，愁泊岸风利时节。
下水船·和东山
作者：陈匪石
朝代：清

春尽蘅皋路。鸣鴂还催谁去。风卷晴丝，依依凤台鸳浦。情几许。林表山眉蹙幕。帘底歌唇衔雨。会心语。只有陈王赋。波静游龙欲驻。千里轻帆，难追戏流尘步。悄回伫。一片斜阳烟柳，前日嘶骢来处。
临江仙
作者：陈匪石
朝代：清

卷地霜风侵客梦，几回验鬓添愁。帘纹如水屋如舟。好音鱼浪阔，残篆兽烟浮。梦里浑忘筋力减，狂呼击楫中流。高天丸月冷于秋。山河新旧恨，一笛正当楼。
临江仙·更生侄书告除丧，仲弟之殁已逾大祥矣
作者：陈匪石
朝代：清

裘葛两更驹过隙，荆花无分重开。人生到此有余哀。灯床风雨话，除是梦中来。一瞑随尘知未悔，烦忧不到泉台。青山终许骨同埋。伶仃嗟我老，抑塞惜君才。
临江仙·检旧稿感念
作者：陈匪石
朝代：清

孤负天街风月好，豆花红上衰灯。隔帘有意慰伶俜。九霄新雁影，四壁乱蛩声。往日欢娱今日梦，管弦何处春城。堆床散帙任纵横。酒悲还突起，秋病总无名。
临江仙·次韵答孤桐
作者：陈匪石
朝代：清

弹罢朱弦歌白苎，阑干十二闲凭。层云隐隐荡胸生。岚浮空翠合，霜肃老秋横。江燕湘鸿开倦眼，照天寒燧休惊。西山晚色卜阴晴。楼台金碧影，新月吐微明。
临江仙引·北客书来，谱此记之
作者：陈匪石
朝代：清

暮景，画里。东去水。北归人。关山到处愁痕。剩乱鸦枯树，送残日孤云。风前驻马，变徵有声，谁唱惜余春。浮生百年如过客，忘忧几度微醺。已素秋天气，况烟霭纷纷。寥空望眼未展，往迹历劫休论。
丹凤吟
作者：陈匪石
朝代：清

杏雨沾衣时候，去水无波，流光疑湿。啼痕红泫，凝艳孕香添色。凄凉最是，紫骝嘶遍，悄悄池亭，愔愔坊陌。嫩柳才眠又起，万缕拖金，重认游冶踪迹。斗草踏青旧事，步尘碎屧余响寂。梦里惊鸿影，记秋千来往，曾照晴碧。窥人无语，约略燕帘双翼。鬓改颜凋巾唾在，盼行云消息。似痴似醉，花外空伫立。
二郎神·和青山
作者：陈匪石
朝代：清

片霞照海，又倒挂、一天帆影。望嫩碧香迷，遥青波染，春入蛮云梦冷。待写鱼笺相思字，奈客里、侵寻愁病。应练发偶晞，单衣重试，怕窥明镜。追省。绿杨巷陌，朝烟寒凝。为看尽樱桃，玉窗慵掩，鹎鵊声声唤醒。钿约空留，酒痕犹涴，多少隔年情景。知甚日、断阕同赓，子夜画帘风静。
倒犯
作者：陈匪石
朝代：清

夜雨过，红香半凋，翠阴犹小。阑干四绕。梨花地、闭门春悄。登楼乍见，杨柳依依临风袅。纵万水千山，隔断辽西道。计归期，也应早。蓬首自怜，翳镜慵开，蛾眉谁为扫。梦醒泪暗滴，送残柝，乌啼晓。算念极，翻成恼。寄音书、新来南燕少。甚画烛银屏，不分呈双笑。问天天又老。
倚风娇近·春深见梅枝
作者：陈匪石
朝代：清

初日曈曈，绀云舒卷林表。数声春转绵蛮鸟。留鹤守残梅，有约绮窗开，萼绿花来，浅笑轻颦都好。诗梦重寻，东阁当时年少。江北江南行到。画里胭脂妒花貌。苔枝老。殢香弄雪东风峭。
倦寻芳·题孙正刚岁寒词隐图
作者：陈匪石
朝代：清

梦程雁后，诗思花前，阑岁新饯。惨绿年华，春盎镜中真面。立雪苍茫邀鹤守，盘松夭矫款龙儿。费销凝、是临风岸帻，晚笳催遍。问窈渺、骚心谁会，无数峰青，江上人远。技比雕虫，识字子云同叹。非色非空风味在，闲云闲雨文章贱。振天声，好探骊懦弦千变。
倾杯·市楼会客，约为长短句
作者：陈匪石
朝代：清

璧月帘虚，箭波帆远，平居画阁愁独。胜友乍集，广席夜设，落九天珠玉。东风十里金陵路，每隔江闻曲。庭花梦里，清籁引、约略琵琶场屋。暗触樽前百感，畹兰芳近，何处汀洲绿。尽倦客归来，闲情分付，与涛松烟竹。徵角重翻，河山无恙，脉脉凭高目。翳明烛。期百五、好春看足。
六丑·送春词
作者：陈匪石
朝代：清

记棠阴睡稳，画烛冷、东风摇夕。燕莺泥人，瑶阶春布席。湿唾犹碧。看看飞红尽，暗中熏染，飏柳丝盈尺。波光潋滟仙源隔。袖手危阑，停车短陌。依然段家桥侧。甚愁霏一片，催酿离色。单衣寒恻。听鹃声正急。帝子魂归否，清泪滴。名花便拟倾国。柰沈香倚罢，药阑苔积。歌尘黦、缕金谁惜。寥落似、十载长门闭雨，翠娥头白。酴醾艳、窥向帘隙。恐晓钟、唤醒梨云梦，留香未得。
兰陵王·柳
作者：陈匪石
朝代：清

倚空碧。金缕毵毵弄色。东城树、曾记手栽，宿雨朝烟过寒食。飞花旧巷陌。谁忆尘梁燕迹。青芜地、如对故人，离合频年未头白。单衣又寒恻。看远岸嘶骢，前渡浮鹢。桃花流水春归急。愁弱絮飘堕，化萍无影，闻歌江上付太息。甚杯酒消得。脉脉。意犹昔。待栗里人归，重卧窗北。当门五柳垂丝直。任朔雁秋老，暮鹃春泣。龙池无梦，但醉里，听夜笛。
兰陵王·送人之槟榔屿，和清真
作者：陈匪石
朝代：清

晚烟直。一缕轻痕界碧。斜阳外、无数远帆，蹴起层波漾离色。栖栖向瘴国。谁识。行吟剩客。清樽对、豪气半消，霜匣故鸣剑三尺。从头话萍迹。记雨夜联床，沤梦分席。疏狂间乞歌姬食。偏幕燕愁重，露蝉魂警，飞鸢惊堕背汉驿。望云黯南北。恻恻。怨怀积。便说与相思，花外音寂。成连海上清何极。料曲奏流水，泪飘蛮笛。西风催遍，醉又醒，断漏滴。
内家娇·妇亡十有三年矣，适逢诞日，读大壮新词，遂同其调
作者：陈匪石
朝代：清

雨锁高楼，云迷断屿，啼宇啸猿相继。山河剩影，儿女痴情，半萼兰缸红坠。旧梦玉台伴侣。新题太真名字。簟竟床、尚省当年度麝，魂返无自。受祉。长生朱缕系。绣户静饶佳气。想同安遗事。任短枕留仙，素衣溅泪。草草蒲觞谁主，栖栖燕巢如寄。信周甲、倏忽光阴，镜容不分憔悴。
内家娇·怀次公大梁
作者：陈匪石
朝代：清

冉冉斜晖，滔滔逝水，花影雾中重看。书城坐拥，人海深藏，未觉年芳催换。旧顿劫尘渐冷，樊楼夜灯仍烂。问阵鸿、为底凌云作势，频写离怨。放眼。乾坤游子倦。料买醉，河桥畔。有春星零乱。照马上单衣，镜中皱面。缥缈高丘途回，凄凉暮笳声变。定赢得、一曲迷阳，凤兮独自长叹。
凄凉犯
作者：陈匪石
朝代：清

玉楼路格尘徽冷，猗兰逸句愁索。篆香尚袅，孤檠照夜，梦回天角。鸡声又恶。叹樽前、情缘水薄。枉当年、旗亭画壁，转眼吊幽漠。依旧秦淮岸，老树婆娑，久忘哀乐。棹歌乍起，想桃根、泪珠偷落。细马春过，有波外、闲鸥记着。甚曛黄、不许驻景负俊约。
减字木兰花·叶楚伧挽词
作者：陈匪石
朝代：清

剪淞有梦。三十年前笺管共。晦雨鸣鸡。记得杯乾烛跋时。东风似虎。劫后春光怀故土。小住星轺。不分骑箕上碧霄。
凤衔杯·寔父和我雨花台韵，寄词见招，却报
作者：陈匪石
朝代：清

看花雾里重开眼。抛断了、压衣金线。一卧沧江，谁道相逢晚。依旧是，庐山面。草堂深，市尘远。寒漏转。晓筹添算。待展琼枝，玉蕊春心瓣。净洗烟云幻。
凤衔杯·登雨花台
作者：陈匪石
朝代：清

高城不碍登临眼。烟树外、大江如线。坐对周遭，山色斜阳变。应皱了，观河面。野风长，市声远。寒碧照、劫尘无算。往日诸天，法雨花千瓣。色相真耶幻。
剔银灯·重九前一日闻歌，仲可有作，余次韵
作者：陈匪石
朝代：清

落叶萧萧坠地。人与山容谁悴。柳锁颓阳，菊披冷雾，短鬓不胜秋味。登高费泪。甚明日、能扶残醉。倦笛临风重倚。响遏秦歌云际。瘦蝶偎香，枯蝉泣露，曲曲为传心事。薄寒夜吹，又万户、砧声催起。
千秋岁引
作者：陈匪石
朝代：清

玉管传歌，银屏记约。不分而今忽漂泊。寒鸡报筹晓梦断，孤鸾对镜春情薄。海天遥，野风急，岭云恶。南去漫怜栖树鹊。东望更疑归辽鹤。往日音书待烧却。沄沄素波连晚雨，娟娟翠筱垂新箨。鬓如霜，眼如雾，繄谁觉。
华胥引
作者：陈匪石
朝代：清

流年波逝，空谷音希，暗尘帘幕。败叶敲窗，惊飙撼枕催梦觉。独拥瑶瑟高堂，对满床弦索。斜月多情，替人留影阑角。双燕无归，信梁间、定巢非昨。小炉残晕，依然云轻雾薄。转眼蓬山迢递，问素书谁托。痴语宫沟，断红犹恋芳约。
南歌子
作者：陈匪石
朝代：清

出谷莺调舌，临风柳亸腰。重见合魂销。春江花月夜，殢人娇。
南歌子
作者：陈匪石
朝代：清

啮锁金蟾在，衔书翠鸟回。疑是复疑非。红楼相望冷，雨霏霏。
南歌子
作者：陈匪石
朝代：清

红豆相思树，青荷宛转丝。归信故迟迟。玉颜憔悴损，强禁持。
南歌子
作者：陈匪石
朝代：清

苏小门前柳，罗敷陌上桑。枝格暗交相。娟娟明月影，出东墙。
南歌子
作者：陈匪石
朝代：清

驿路羊肠窄，西风马首寒。翠辇出阳关。琵琶弦上泪，不堪弹。
卜算子慢·沤梦、半樱各有追忆卢沟晓月之作，余赋此
作者：陈匪石
朝代：清

高秋角断，遥夜剑寒，极目野桥灯火。月影微茫，瘦马去程曾过。真个。湿征衫、老泪风前堕。问绛帻晨鸡，甚日浮烟障雾啼破。好景轻抛亸。剩捧露金丹，别愁无那。隔岸西山，隐隐黛眉双锁。谁可。寄相思、试托聊城笴。听残筑、临流醉击，又哀音难和。
吴音子
作者：陈匪石
朝代：清

绿绮曾调，琐窗永昼薰风引。弹指落雁平沙，商声夜凄紧。万里关河，六朝金粉。旧梦新愁，灯下泪陨。早春信。飞葭后、百六清明近。园亭非故，海天还有气嘘蜃。手障东流，智珠盈寸。倚竹牵萝，霜霰自忍。
四园竹
作者：陈匪石
朝代：清

梅风送溽，昼静水沉微。藓痕四壁，云气半帘，浓绿侵诗。余润含，零雨歇，长虹渐起，暖寒衣袂先知。断肠时。朝昏换几阴晴，楼台镇锁葳蕤。乍过行春旧地，巢燕梁空，暗落香泥。如梦里，梦又窄、林蝉处处嘶。
四字令·前后遍一二句暗韵，沈雄说
作者：陈匪石
朝代：清

风吟露吟。霜侵雪侵。晚来庭院愔愔。采寒花自簪。琴心妾心。青衿子衿。去鸿消息沉沉。自前春到今。
塞翁吟
作者：陈匪石
朝代：清
体裁：词

露色晞平晓，微泫水叶青红。辨远树，有无中。淡隔雾山容。莺飞草长相思地，番信暗恼东风。夜雨急，暮云重。渐凋尽香丛。匆匆。芳游罢，多情旧月，分付与、流萍断蓬。许十里、烟堤梦到，等闲对、荠麦摇春，冷落吴宫。南薰未转，缓缓花开，谁问归骢。
声声慢·履川、凫公见过，并招大壮饮村肆
作者：陈匪石
朝代：清

荒波流梦，清角吹愁，秋林黄叶成堆。淡日平烟，闲门半掩苍苔。山中更无车马，好风俱旧雨还来。十年事叹，卢沟月暗，钟阜云埋。消得风光流转，对千家城郭，三峡楼台。老树经冬，重逢且约花开。啁啾隔篱翠羽，地天心、教见寒梅。村店近，咏今朝、聊借蚁醅。
夜半乐
作者：陈匪石
朝代：清

酿春点点梅绽，山亭一角，残梦红罗谱。认醉墨盈笺，玉壶曾赋。傍林小筑，餐霞旧隐，鹧鸪声里归来，半村烟雨。惯笑摘、青黄荐芳醑。向此休问，剩迹苔莎，未灰缃素。换短劫、华鬘乱尘步。倚斜阳、谁见岸柳参差舞。商调引、小阮哀弦诉。雁飞无轸孤云暮。
夜半乐
作者：陈匪石
朝代：清

酿春点点梅绽，山亭一角，残梦红罗谱。认醉墨盈笺，玉壶曾赋。傍林小筑，餐霞旧隐，鹧鸪声里归来，半村烟雨。惯笑摘、青黄荐芳醑。秘文检校在手，隔叶芸香，涴衣微露。东壁近、藜光深宵明处。逝波愁竭，危烽惨照，画中晼晚楼台，可怜焦土。漾寒绿、苕溪自终古。向此休问，剩迹苔莎，未灰缃素。换短劫、华鬘乱尘步。倚斜阳、谁见岸柳参差舞。商调引、小阮哀弦诉。雁飞无轸孤云暮。
夜飞鹊
作者：陈匪石
朝代：清

京华遍冠盖，憔悴斯人。心力好付阳春，迷离一片，渺烟水、吴根残画同论。斜阳小楼外，漫愁萦丝柳，望冷孤云。堂前旧燕，劝归来、莫误黄昏。居近宋廛庭宇，瓜果记当年，诗梦闲温。重认蛾眉蝉鬓，花期月夜，红泪殷勤。素纨半蚀，换宫声、待返秋魂。但寒山无语，南枝自绕，特地伤神。
大酺·重九
作者：陈匪石
朝代：清
体裁：词

又菊花黄，茱萸紫，酾酒须酬佳节。回阑凭欲遍，但霜风凄紧，阵云愁叠。浪拍荒埼，舟横野渡，芦菼飘萧如雪。惊寒南来雁，话伤心不尽，汉关秦月。纵高阁凌虚，暮山萦翠，旧情都别。天涯音信绝。记春半、桃李芳蕤发。尽到处、银屏题艳，玉麈谈玄，小梅花、座中吹彻。去去双轮疾。衰帽落、客衣尘黦。慰幽独，枫林叶。舟转何计，东望吴江烟阔。岸猿替人哽咽。
好事近·泊渝州
作者：陈匪石
朝代：清

片屿带双流，喷起一声长笛。高下楼台灯火，炫檀栾金碧。吴船万里载愁来，东望阵云黑。多谢雾中玄豹，借一枝栖息。
定风波
作者：陈匪石
朝代：清

珠箔犹遮隔雨灯。园禽新变断肠声。西北高楼临大道。风到。琵琶胡语最分明。独倚熏笼温绮绪。无据。外边寒暖梦中经。手织回文云锦字。心事。后期还许慰平生。
寿楼春
作者：陈匪石
朝代：清

呼深杯浇愁。正春光未老，微雨初收。几度霜边窥镜，座中藏钩。花泪尽，山容秋。问大江、何时西流。怕戏鼓尘荒，明珰梦杳，无计诉灵修。浮云意，空悠悠。早临风倦笛，吹满蘋洲。尚见残蝉声曳，断鸿痕留。芳草绿，催行舟。料月明、今宵南楼。有空谷佳人，频回素眸天尽头。
尉迟杯·和清真
作者：陈匪石
朝代：清

沧洲路。悄目断、十里堤边树。频年暗碧笼烟，依约春莺藏处。游踪记省，残月里、轻舟出前浦。野风吹、万柳欹斜，片红催趁潮去。波逝甚日重回，高楼外、山眉隐隐愁聚。五月江城梅花落，疑遍地、蛮歌凤舞。秋光到、蒹葭水国，暗中换、凄凉朔雁语。近黄昏、阵影摩空，岁寒谁是俦侣。
少年游
作者：陈匪石
朝代：清

连朝风雨近清明。杨柳自青青。三叠阳关，一声河满，十里短长亭。天涯不辨愁来路，甚处着啼莺。綦迹苔阴，酒痕襟上，帆影画中行。
山花子
作者：陈匪石
朝代：清

万紫千红换绿阴。无人庭院展蕉心。三五呢喃新乳燕，画堂深。细草池边迷梦迹，流泉门外度微音。茶歇香消残酒醒，昼愔愔。
庆春宫
作者：陈匪石
朝代：清

寒慰梅枝，春归梨苑，信风过眼堪惊。疑雨疑云，非烟非雾，晓帘百遍阴晴。久无佳兴，俊游懒、裁诗未成。高楼颙望，还幸初阳，天际暄明。飘流漫惜残英。山映千红，人艳倾城。波转通词，尘飞随梦，竞催弦管新声。海山重誓，第一是、花开太平。好音怀我，蝶使蜂媒，特地关情。
应天长·仲坚寄示苦雨词，依原和清真韵奉怀，并以寿之
作者：陈匪石
朝代：清

池蓉媚晚，岩桂孕秋，丹砂炼汝颜色。暗许蠹鱼同乐，神仙字三食。沧波路，谁主客。似闭雨院梨春寂。送归棹、七二丁沽，海上尘籍。无恙旧吟身，剑气珠光，悬象应东壁。坐对溜霜柯，叶森森，锦官宅。千丝柳，怀御陌。数载酒、听莺踪迹。罨溪影、短鬓婆娑，临镜重识。
应天长·信宿平居话旧，和清真
作者：陈匪石
朝代：清

遥岑露爽，斜照破阴，秋英未改佳色。惠我素笺稠叠。场苗劝驹食。槃阿地，沧海客。市未远，顿殊喧寂。笑相遇、驿置樽开，野径苔藉。残梦尚依稀，泪炬宵阑，孤愤醉呵壁。问字暂留车辙。愔愔子云宅。沙痕浅，桥下陌。倚驷马、漫寻题迹。似帘底、语燕频来，芳信能识。
应天长·和清真
作者：陈匪石
朝代：清

浮空雾冷，迎路堠残，山川换了愁色。尚有数竿修竹，调饥凤能食。繁华地，身是客。几梦里、慰人岑寂。翠樽共、一片笙歌，舞榭茵籍。何事幻钧天，大块文章，光自射奎壁。半世步苔垂绂。狂吟杜陵宅。归来晚，经故陌。绕树后、夜乌无迹。展青眼、野外遥烽，前度曾识。
引驾行
作者：陈匪石
朝代：清

风回云起，霞飞雾隐神游地。艳阳天，骋骢马，长安遍看桃李。弹指。又树色茏苁，墟烟晻蔼曙光里。渺尘境、行行渐远，杜衡香扑襟袂。迤逦。千山拥黛，万壑鸣湍相继。算汎汎鸥闲，毵毵鹤老，有时曾至。何计。趁花晨月夕，前村桑落买春醉。百虑澹、东轩乍醒，俨羲皇世。
归去来·请老后作
作者：陈匪石
朝代：清

衰鬓欹冠慵整。残梦春婆醒。松菊相依来时径。看云起，四边静。杯底香醪冷。余情寄、琴音诗兴。驹光过隙宫槐影。风和雨，几回听。
彩云归
作者：陈匪石
朝代：清

疏钟坠响破烟霏。画屏开、几曲峰危。当霁天、万木如张盖，樵径引、草色侵衣。闲中听、乱莺娇啭，每双柑自携。隐现蛎墙，遥指地胜人稀。何期。霜斤到处，好风光、过眼疑非。石泉泪涌，相向呜咽，诉与斜晖。最不堪、空潭照影，倦鸟三匝无栖。云关外，犹有残僧月下寻诗。
征部乐·和屯田
作者：陈匪石
朝代：清

酒边花外，驹阴解惜翻虚掷。杳难问、双鸳去迹。芳草地、沉恨今夕。高唐梦，从头觅。射雀锦屏无的。展望眼、隐约红楼，擘钿分钗永相忆。明知际此，飘灯箔冷，时候几人留得。但镜里、清光曾睹，柳星朱鸟，残影心头识。幻女床山色。翠羽返、倘传音息。恐远书、也写离愁，对玉珰慵拆。
徵招
作者：陈匪石
朝代：清

青山不到登楼眼，沧江此时羁旅。令节强为酬，渺秋山何许。菊丛清泪聚。算餐得落英如故。转毂牵愁，覆杯成梦，者般情绪。有女想高丘，明霞艳、空中佩环无数。老至觉欢疏，渐天寒日暮，绝弦还独抚。忍芳事、暗消樽俎。晚风起、唧唧商声，唤醉翁同赋。
徵招·天宁寺登高，循银湾而返
作者：陈匪石
朝代：清

扬鞭却指银湾路，荷香旧沾衣袂。雁背是斜阳，换西风人世。客尘浑未洗。正回首、白云无际。帽影欹寒，角声催晚，满襟诗思。眼底惯逢迎，卢沟外、滔滔乱流东逝。万古此西山，拥愁鬓如睡。菊丛今日泪。漫枨触、故园心事。楚天远，脉脉秋魂，被暮鸦呼起。
忆秦娥
作者：陈匪石
朝代：清

天涯客。相逢花下春狼藉。春狼藉。轻阴阁雨，柳丝无力。骄骢嘶过青青陌。杜鹃开遍山南北。山南北。啼莺依旧，劝人将息。
念奴娇
作者：陈匪石
朝代：清

软红不到，傍凫潭依约，江家庭宇。轻薄榆钱飘欲尽，惆怅春归何处。清角吹愁，飞车辗梦，三两闲鸥语。丛芦高柳，六朝烟水如故。临镜螺黛新描，隔城山色，曾湿东风雨。晴意雌霓弓样小，帘影阴阴垂暮。朱鸟来时，黄鹂啭后，聊共流光住。天涯芳草，涨波遮断前路。
念奴娇·巴山坐雨，久不得舍弟书
作者：陈匪石
朝代：清

夜来风雨，信天涯、一样清明寒食。冶翠娇红浑见惯，梦里乡愁如织。冢卧狐狸，灰飞蝴蝶，到处残鹃泣。空城潮打，东边淮月无色。篱落一树荆花，移栽何地，荏苒春消息。万里麻鞋三尺剑，吟望低垂头白。峡束滩危，城欹楼迥，雾满江南北。哀猿断续，为余啼破空寂。
念奴娇·西溪函告寔父怛化，歌以抒哀
作者：陈匪石
朝代：清

梦醒庄蝶，祗没不知时，悲来谁语。三百梅花身世老，常与白鸥为侣。小技雕虫，高才倚马，多少惊人句。残莎剩水，辋川烟景非故。长忆剪烛当年，喁于互答，曾听西窗雨。苍狗白衣万变，山色阴晴朝暮。玉垒浮云，金台夕照，举目成今古。沾襟墨泪，浩歌天问怀楚。
念奴娇·过十刹海。一畦晚稻，昔之荷荡也
作者：陈匪石
朝代：清

镜波澄碧，浸宫墙倒影，斜阳红妩。夹岸垂杨青未了，隐约藏春深坞。画鹢朝飞，珠帘暮卷，阅遍阴晴雨。湖山无恙，经行犹记前度。此地十里荷花，流连歌酒，几辈贞元侣。不信冷香吹又尽，一水盈盈谁语。沧海人间，野风门外，如彼离离黍。残蝉相送，倚鞭重认归路。
惜琼花
作者：陈匪石
朝代：清

波流急。鞭影直。早重阴暗阁，芳信犹隔。落梅风力余寒恻。人倚高楼，何处长笛。前游浑记得。甚杨花未雪，丝鬓先白。酒边忘却春风笔。秾李夭桃，都是愁色。
惜红衣·夜泛玄武湖，过慵庐未泊，赋寄。和梦窗
作者：陈匪石
朝代：清

断屿留云，澄波浸月，际空一白。老柳扶疏，微风飏柔碧。篷窗鬓影，如燕子、翩飞斜掠香陌。花外琼箫，疑秦楼仙迹。芳洲两侧。绿盖红衣，依稀旧时色。沙鸥夜梦，正熟万缘绝。晨夕独经行地，凝望斗南箕北。指啸台高处，双桨来时曾识。
惜红衣·晓行江湾
作者：陈匪石
朝代：清

岸草烧痕，溪云冻色，破寒无力。半圮楼台，临流幻金碧。啼乌四起，疑坐对、延秋门侧。头白。霜冷板桥，没前宵人迹。邅回水陌。迎面初阳，频年未归客。天涯试问，信息野风急。荠麦满塍如绣，不辨断鸿来历。怅布帆重到，枫叶荻花非昔。
惜红衣·永定门秋望
作者：陈匪石
朝代：清

过眼云孤，寻秋地窄，凤城今夕。岸苇无情，盈颠为谁白。荒坛废宇，斜照外、神鸦颜色犹昔。灯火几家，矗高楼西北。尘香九陌。如梦笙歌，春深旧京国。兰台再试，赋笔惘然忆。谱入水风残调，一片鼓笳声急。算燕鸿来去，乔木百年能识。
惜黄花慢·述盦和梦窗赋菊见怀，却报
作者：陈匪石
朝代：清

圃菊幽芳。替故人画出，鬓色繁霜。泪丛开处，澹怀自遣，伶俜岁晚，寒影空江。凤笺远寄平安语，念前度、杯酒重阳。坠梦凉。乱莎剩水，三径全荒。频年滞迹殊乡。共素秋万里，天宇孤光。暮砧催起，授衣正急，冰弦按彻，刻羽无腔。后凋乐傍乔松住，短篱下、风雨都忘。雁路长。望云寸折回肠。
戚氏
作者：陈匪石
朝代：清

淼无边。一色秋水与长天。野鹜沙鸥，雨丝风片。尽留连。无端。向蓬山。祥光晻霭白云间。层楼峻阁何许，气吐如蜃海波寒。缥李弥望，蓝桥伊迩，附书冉冉青鸾。怕缁尘未濯，潢潦方长，回顾人寰。信有清虚境，非垂露笔，妙处能传。况是明珰翠羽，似名花、未肯雾中看。不成倩女离魂，少儿倚醉，情比吴丝短。听数峰、江上湘灵怨。今古事、流响空弦。会意时、憺欲忘言。浸明月、夜色照阑干。记阇黎院。高柯坠影，荇藻庭前。
戚氏
作者：陈匪石
朝代：清

淼无边。一色秋水与长天。野鹜沙鸥，雨丝风片。尽留连。无端。向蓬山。祥光晻霭白云间。层楼峻阁何许，气吐如蜃海波寒。缥李弥望，蓝桥伊迩，附书冉冉青鸾。怕缁尘未濯，潢潦方长，回顾人寰。谁遣。滞客槎还。旌旆绕遍，迤逦路三千。瞢腾际、故园心眼，小劫华鬘。帝乡宽。梦醒暗省，银河不解，炼我韶颜。驷虬跨鹤，郢说齐谐，绮语还赋游仙。信有清虚境，非垂露笔，妙处能传。况是明珰翠羽，似名花、未肯雾中看。不成倩女离魂，少儿倚醉，情比吴丝短。听数峰、江上湘灵怨。今古事、流响空弦。会意时、憺欲忘言。浸明月、夜色照阑干。记阇黎院。高柯坠影，荇藻庭前。
抛球乐
作者：陈匪石
朝代：清

地月疑霜簟枕秋。梦回酒醒却扶头。西风琼苑啼床蟀，残照银荷泣箭虬。相望盈盈水，十里珠帘夜不钩。
抛球乐
作者：陈匪石
朝代：清

笛谱新翻字字双。罗衣未换夜微凉。山窗雨打芭蕉碎，水阁风吹菡萏香。寥落天涯感，秋影横空雁一行。
拜星月慢
作者：陈匪石
朝代：清

废绿生波，残红辞树，九陌尘荒日晏。月影秋千，隔邻墙谁见。费惆怅、似说星辰昨夜何许，雨叶风灯相乱。悄对重门，想桃花人面。记珠帘、画烛深深院。如渑酒、翠袖殷勤劝。燕燕几度飞归，把双眉都展。甚开奁、顿觉吴霜满。笼鹦地、画出离鸾怨。忍更听、却手琵琶，湿青衫一片。
挽陈其美联
作者：陈匪石
朝代：清
体裁：联

终其身与独夫为雠，魂兮归来，迅执丑虏；公之死非正义所许，天胡此醉，遽陨大星。
换巢鸾凤·送疚斋翁之广州
作者：陈匪石
朝代：清

红药阶翻。正衔泥燕老，照水鹃残。晓烟新候火，夜月旧家山。重门天许闭春寒。问谁雨、消茶余酒阑。平生感，渐揽镜、鬓霜愁看。花满。归缓缓。多事海风，吹梦天涯远。故国乌衣，帝乡玄圃，沾泪征衫休浣。心共罗浮蝶悠飏，望京应费登楼眼。琵琶声，座中人、一饷肠断。
摸鱼儿·题程仰坡西湖十景图咏，用张成子重过西湖韵
作者：陈匪石
朝代：清

映虚澜、淡妆浓抹，尘香随处堪浣。西城倒影空明境，心与白云俱远。莺解唤。唤不转、寒潮寂寞钱塘岸。繁华梦短。怅聚景梅荒，芸居燕去，天水暗中换。经行遍。曾记青春作伴。萍蓬踪迹何限。他乡无此湖山好，归思辘轳千转。情未懒。任竟日、吟风弄月晴窗畔。单衣泪满。怕夕照依然，雷锋不见，重过旧亭馆。
昼锦堂
作者：陈匪石
朝代：清

老柳条髡，疏梅影瘦，恻恻如此春寒。过眼朝霏夕霭，隐约遥山。天街如酥含梦雨，逝波无语惜华年。帘栊暮、客燕未归，巢泥旧迹都残。重看。绡雾冷，芳草地、依稀环佩珊珊。最苦神娥，不肯暂驻仙軿。绮怀空结红尘里，黛眉常锁碧云间。光风到、终遣有情花药，替展欢颜。